text:
Nokwasԑm A Ɔwԑn Aban Asafo (Watchtower Society) Mpԑ SԑWohu
NOKWASԐM A ƆWԐN ABAN ASAFO (WATCHTOWER SOCIETY) MPԐ SԐ WOHU
Wᴐ afe apem ahankron ne aduɔkron ason (1997), na wɔwɔ Yehowa Adansefo a wɔka asԑmpa no bԑboro ɔpepem anum (5,000,000) de nnɔnhwerew bԑyԑ ɔpepepem biako (1,000,000,000) afe biara de ka asԑmpa no wɔ wiase nyinaa denneennen de boa Ɔwԑn Aban Ahyehyԑde (Watchtower Organisation). Yehowa adansefo de nnamyԑ reka asԑmpa no wᴐ aman bԑboro ahanu ne aduasa (230), na wɔyԑ ɔsom a ԑrenya nkɔanim mtԑmtԑm wɔ kan USSR.
Anohyeto ahorow yi ne nnesoa a wɔde to Yehowa adansefo so no ma wɔtwe wɔnho fi nnipa ne abusua nkae ho, enti Ɔwԑn Aban Ahyehyԑde bԑyԑ wɔn biribiara wɔ wɔn asetram. Sԑ Yehowa adanseni bi bu wɔn akwankyerԑ anaa Bible mmara so a wɔpam no fi Ɔwԑn Aban Ahyehyԑde no mu. Eyi nti obiara, sԑ abusuani, anuanom ne adɔfo nyinaa ne no nkasa, wᴐn ne no ndidi na mpo wɔakyia saa nnipa.3. Wɔ nnipa bebree fam no eyi yԑ tebea ne osuahu a ԑyԑ yaw kyԑn biribiara ma mpo ԑmma wɔte nka sԑ wɔabrabɔ nni mfaso bio. Esiane saa mmara ne nhyԑ a Ɔwԑn Aban Ahyehyԑde no de to Yehowa adansefo so no ma Ɔwԑn Aban Ahyehyԑde nya Yehowa adansefo honam ne honhom fam asetra kwan so tumi, eyi nti ԑho hia kԑsԑ sԑ obi bԑyԑ nhwԑhwԑmu torodoo wɔ nea Ɔwԑn Aban Asafo no kyerԑkyerԑ ne nabakɔsԑm ansa na ɔde ne ho ato so.Read more
Yehowa Adansefo - abakᴐsԑm ne gyidi
HENANOM NE YEHOWA ADANSEFO? -Wᴐn Abakᴐsԑm, Gyidi Ne Amanne
1. ϽWԐN ABAN AHYEHYԐDE NO ABAKϽSԐM:
- Karles Taze Russell (Nea ᴐde Ͻwԑn Aban Ahyehyԑde baae) wᴐwoo no wᴐ afe 1852.
- Wᴐ afe 1870 no Russell suae Sekond Adventists nkyerԑkyerԑ ne amanne ahorow fii nnipa atitiriw, te sԑ George Storrs, Yonah Wendell, George Stetson ne Nelson Barbour.
- Afe 1879: Russell hyԑe ase tintimii Zion Ͻwԑn Aban ԑbᴐ Yesu Kristo mae ho daruwu (Eyi dii Ͻwԑn Aban Ahyehyԑde no anim)
- Afe 1881: Wᴐde Zion Ͻwԑn Aban kᴐkaa mmara kwan so Ahyehyԑde ahorow ho ma wogyee toom, na ԑno bԑyԑԑ Ͻwԑn Aban Bible ne Nhomawa Asafo wᴐ Pennsylvania (Watchtower Bible and Tract Society of Pennsylvania)
- Afe 1909: Woyii Ͻwԑn Aban Ahyehyԑde ahenkrow Ti (Headquaters) no kᴐe Brooklyn, New York Watch Tower Bible and Tract Society.
- Afe 1916: Owura Karles Taze Russell wui.
- Afe 1917-1942 wonyae Ͻwԑn Aban Ahyehyԑde Panyin a ᴐda ano (President) a ԑto so abien, ᴐtemmufo Yosef F Rutherford.
- Wᴐ afe 1931: Wᴐpawee abodin ‘Yehowa Adansefo’.
- Afe 1942-1977 Wonyae Ͻwԑn Aban panyin a ᴐda ano a ԑto so abiԑsa a ne din de Nathan H Knorr.
- Afe 1978-1992: Wopawee Ͻwԑn Aban Panyin a ᴐto so anan, a ᴐne Frederick W. Franz.
- Afe 1992-2000 Woyii Ͻwԑn Aban so panyin a ᴐto so anum, a ᴐne Milton George Henschel.
- Afe 2000: Wᴐyԑԑ nsakrae wᴐ Ͻwԑn Aban Ahyehyԑde nhyehyԑemu:
Read more
This post is also available in: Spanish Portuguese Czech Italian Russian Borɔfo


c: text/html

text:
ADESUA 9
Yeremia Annyae Yehowa Ho Asɛm Ka
Sɛ yɛka Yehowa ho asɛm kyerɛ nkurɔfo a, ɛtɔ mmere bi a wodi yɛn ho fɛw anaa wɔn bo fuw yɛn. Anhwɛ a eyi bɛma yɛayɛ yɛn adwene sɛ yebegyae Onyankopɔn ho asɛm ka. So woate nka saa pɛn?
Bere a na Yeremia yɛ aberante no, Yehowa ka kyerɛɛ no sɛ ɔnka nkyerɛ ne nkurɔfo no sɛ wonnyae nneɛma bɔne yɛ. Ná saa adwuma yi yɛ den paa ma Yeremia, na ehu kaa no. Yeremia ka kyerɛɛ Yehowa sɛ: ‘Minnim nea mɛka. Meyɛ abofra.’ Nanso, Yehowa ka kyerɛɛ no sɛ: ‘Nsuro, mɛboa wo.’
Enti Yeremia fii ase ka kyerɛɛ nkurɔfo no sɛ, sɛ wɔannyae bɔne a wɔreyɛ no a, wɔbɛtwe wɔn aso. Sɛ wohwɛ a, nkurɔfo no tiee asɛm a Yeremia kae no?
Sɛ nhwɛso no, bere bi, nnipa bɔne bi tow Yeremia too amoa tenteenten bi a atɛkyɛ wom mu. Wannya aduan anni, na saa ara nso na wannya nsu annom. Ná saa nkurɔfo no pɛ sɛ Yeremia wu wɔ saa amoa no mu. Nanso, Yehowa boaa no, enti wanwu!
Dɛn na wubetumi asua afi Yeremia ho asɛm no mu?

robotstxt: allowed

filter: keep


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Genesis 50:1-26
50 Na Yosef de ne ti too ne papa so+ sui, na ofew n’ano.+2 Afei Yosef ka kyerɛɛ ne nkoa aduyɛfo sɛ wɔnhyɛ ne papa aduru.+ Enti aduyɛfo no hyɛɛ Israel aduru,3 na sɛnea na wɔyɛ no daa no, wɔde adaduanan na ɛhyɛɛ aduru no. Na Egyptfo no suu no adaduɔson.+4 Afei bere a wosuu no wiei no, Yosef ka kyerɛɛ Farao fiefo sɛ: “Sɛ manya mo anim dom a,+ ɛnde mesrɛ mo monka nkyerɛ Farao sɛ,5 ‘Me papa ma mekaa ntam,+ na ɔkae sɛ: “Hwɛ, merewu.+ Ɔda a mabɔ wɔ Kanaan+ asase so no, emu na sie me.”+ Enti mesrɛ wo, ma minkosie me papa, na miwie a masan aba.’”6 Ɛnna Farao kae sɛ: “Kosie wo papa sɛnea ɔma wokaa ntam no.”+7 Enti Yosef siim sɛ ɔrekosie ne papa, na Farao nkoa, ne fie mpanyimfo+ ne Egypt asase so mpanyimfo nyinaa,8 ne Yosef fiefo nyinaa ne ne nuanom ne ne papa fiefo kaa ne ho kɔe.+ Wɔn mma nkumaa ne wɔn nguan ne anantwi nkutoo na wogyaw wɔn Gosen asase so.9 Na nteaseɛnam+ ne apɔnkɔsotefo nso kaa ne ho kɔe, na wɔbɛyɛɛ dɔm kɛse.10 Afei wokoduu Atad awiporowbea+ wɔ Yordan+ mpɔtam hɔ, na wosui pii, na ɔyɛɛ ne papa ayi nnanson.+11 Na bere a Kanaanfo a wɔte asase no so no huu sɛnea wɔyɛɛ n’ayi wɔ Atad awiporowbea no, wɔteɛɛm sɛ: “Eyi yɛ Egyptfo ayi kɛse!” Enti wɔfrɛɛ hɔ Abel-Misraim, na ɛwɔ Yordan mpɔtam.+12 Ne mma no yɛɛ nea ɔhyɛɛ wɔn no pɛpɛɛpɛ.+13 Enti ne mma no de no kɔɔ Kanaan asase so kosiee no ɔbodan mu wɔ Makpela asase so wɔ Mamre anim. Asase yi na Abraham tɔ fii Hitini Efron hɔ de yɛɛ asiei no.+14 Bere a Yosef siee ne papa wiei no, ɔne ne nuanom ne wɔn a wɔkaa ne ho kɔe nyinaa san baa Egypt.15 Bere a Yosef nuanom hui sɛ afei wɔn papa awu no, wɔkae sɛ: “Ebia yɛn ho asɛm da so hyɛ Yosef tirim,+ na obetua bɔne a yɛayɛ atia no nyinaa so ka.”+16 Enti wɔde ahyɛde yi kɔtoo Yosef anim sɛ: “Ansa na wo papa bewu no, ɔhyɛe sɛ,17 ‘Monka nkyerɛ Yosef sɛ: “Mesrɛ wo, fa wo nuanom mfomso ne bɔne a wɔayɛ wo+ nyinaa firi wɔn.”’+ Enti yɛsrɛ wo, fa bɔne a wo papa Nyankopɔn nkoa ayɛ atia wo no firi wɔn.”+ Bere a wɔkaa saa no, Yosef sui.18 Afei ne nuanom nso ba bɛhwee n’anim kae sɛ: “Yɛn ni, yɛyɛ wo nkoa!”+19 Ɛnna Yosef ka kyerɛɛ wɔn sɛ: “Munnsuro; adɛn, metumi agyina Onyankopɔn ananmu anaa?+20 Mo de, na anka mopɛ me bɔne, nanso na Onyankopɔn adwene ne sɛ ɔbɛma biribi pa afi mu aba na ɔde agye nnipa bebree nkwa,+ sɛnea ada adi nnɛ yi.21 Enti munnsuro. Mɛkɔ so ara ama mo ne mo mma nkumaa nyinaa aduan.”+ Ɔkyekyee wɔn werɛ kaa wɔn koma too wɔn yam.22 Yosef ne ne papa fiefo kɔɔ so tenaa Egypt, na odii mfe ɔha ne du.23 Na Yosef de n’ani huu Efraim mmanana+ ne Manase ba Makir+ nso mma. Wɔwoo wɔn guu Yosef srɛ so.+24 Afei Yosef ka kyerɛɛ ne nuanom sɛ: “Ɛrenkyɛ na mawu; nanso Onyankopɔn bɛdan n’ani aba mo so,+ na obeyi mo afi asase yi so de mo akɔ asase a ɔkaa ntam sɛ ɔde bɛma Abraham ne Isak ne Yakob no so.”+25 Enti Yosef maa Israel mma no kaa ntam, na ɔkae sɛ: “Onyankopɔn bɛdan n’ani aba mo so. Na monhwɛ sɛ mode me nnompe befi ha akɔ.”+26 Afei Yosef wui a na wadi mfe ɔha ne du; na wɔhyɛɛ no aduru+ de no too adaka mu wɔ Egypt.


text:
TI 80
Odwanhwɛfoɔ Pa No ne Nnwammuo No
YESU KAA ODWANHWƐFOƆ PA NE NNWAMMUO HO ASƐM
Bere a Yesu rekyerɛkyerɛ wɔ Yudea no, ɔde nnwan ne nnwammuo yɛɛ mfatoho, na na ɛnyɛ ade foforo mma n’atiefo no. Ɛbɛyɛ sɛ ɛmaa Yudafo no kaee Dawid asɛm bi. Ɛka sɛ: “Yehowa ne me Hwɛfoɔ. Hwee renhia me. Ɔma meda wura frɔmfrɔm adidibea.” (Dwom 23:1, 2) Dawid san kaa wɔ dwom foforo mu sɛ: “Momma yɛnkoto yɛn Bɔfo Yehowa anim. Na ɔno ne yɛn Nyankopɔn, na yɛyɛ n’adidibea nkurɔfoɔ ne ne nsam nnwan.” (Dwom 95:6, 7) Enti ɛfiri bere a Onyankopɔn ne Israelfo yɛɛ Mmara apam no nyinaa, na wɔtaa de wɔn toto nnwan ho.
Saa bere no, yɛbɛtumi aka sɛ na Israelfo no te sɛ “nnwan” a wɔwɔ “nnwammuo” mu, efisɛ wɔwoo wɔn no, na wɔhyɛ Mose Mmara apam no ase. Ná Mmara no ayɛ sɛ ɔfasu; ɛbɔɔ wɔn ho ban ma enti aman a aka no atantanne no, wɔanyɛ bi. Nanso Israelfo no bi yɛɛ Onyankopɔn nnwan no basabasa. Yesu kaa sɛ: “Nokorɛ, nokorɛ, mese mo sɛ, obiara a ɔmfa ɛpono ano nkɔ nnwammuo no mu na ɔforo fa baabi foforɔ no, ɔyɛ korɔmfoɔ ne dwotwafoɔ. Na mmom deɛ ɔfa pono ano ba mu no ne nnwan no hwɛfoɔ.”—Yohane 10:1, 2.
Saa bere no, na nnipa bi yɛ wɔn ho sɛ wɔne Mesia anaa Kristo no, na ɛbɛyɛ sɛ nkurɔfo no adwene kɔɔ wɔn so. Saa nnipa yi, na wɔte sɛ akorɔmfo ne adwotwafoɔ, enti ɛnsɛ sɛ anka nkurɔfo no di wɔn akyi. Mmom, na ɛsɛ sɛ wɔdi “nnwan no hwɛfoɔ” akyi. Yesu kaa saa odwanhwɛfoɔ no ho asɛm sɛ:
“Ɛpono ano hwɛfoɔ no bue no, na nnwan no tie ne nne, na ɔbɔ ɔno ara ne nnwan din frɛ wɔn de wɔn firi adi. Sɛ ɔde ne deɛ nyinaa firi adi a, ɔdi wɔn anim na nnwan no di n’akyi, ɛfiri sɛ wɔnim ne nne. Ɔhɔhoɔ deɛ, wɔrenni n’akyi ɛkwan biara so, mmom wɔbɛdwane afiri ne nkyɛn, ɛfiri sɛ wɔnnim ahɔhoɔ nne.”—Yohane 10:3-5.
Bere a nkurɔfo no hyɛ Mmara no ase no, na wɔte sɛ nnwan a wɔwɔ buo mu. Yohane Suboni bae no, ɔbɛyɛɛ adwuma sɛ ɛpono ano hwɛfo kyerɛɛ nkurɔfo no kwan kɔɔ Yesu nkyɛn sɛ wɔnni n’akyi. Nnwan a Yesu kɔtoo wɔn wɔ Galilea ne wɔn a wɔwɔ Yudea ha no bi tee ne nne dii n’akyi. Ná ɔde wɔn rekɔ he? Sɛ wɔdi n’akyi a, dɛn na wɔbɛnya? Ɛbɛyɛ sɛ nsɛmmisa yi baa Yesu atiefo no adwenem, efisɛ “wɔanhunu deɛ na asɛm a ɔreka akyerɛ wɔn no kyerɛ.”—Yohane 10:6.
Yesu kyerɛɛ mu sɛ: “Nokorɛ, nokorɛ, mese mo sɛ, mene nnwan no pono no. Wɔn a wɔde me din aba nyinaa yɛ akorɔmfoɔ ne adwotwafoɔ; nanso nnwan no antie wɔn. Mene pono no; obiara a ɔfa me so kɔ mu no, wɔbɛgye no nkwa, na ɔbɛkɔ mu aba na wanya adidibea.”—Yohane 10:7-9.
Ɛda adi pefee sɛ biribi foforo koraa na na Yesu de reba. Ná nnipa a wɔretie no no nim sɛ ɛnyɛ ɔno ne ɛpono a ɛkɔ Mmara apam no mu efisɛ na ɛwɔ hɔ dadaada ansa na ɔreba. Ɛno ma yɛhu sɛ nnwan a ‘ɔyii wɔn firii adi’ no, ɔde wɔn kɔɔ nnwammuo foforo mu. Dɛn na wɔnyae?
Yesu toaa so kyerɛɛ n’adwuma no mu sɛ: “Me deɛ, maba sɛdeɛ wɔbɛnya nkwa na wɔanya no mmorosoɔ. Mene odwanhwɛfoɔ pa no; odwanhwɛfoɔ pa de ne kra to hɔ ma nnwan no.” (Yohane 10:10, 11) Bere bi a atwam no, na Yesu aka awerɛkyekyesɛm yi akyerɛ n’asuafo no sɛ: “Monnsuro, nnwankuo ketewa, ɛfiri sɛ mo Agya no apene so sɛ ɔde ahennie no bɛma mo.” (Luka 12:32) Enti “nnwankuo ketewa” no yɛ nnipa a Yesu bɛdi wɔn anim akɔ nnwammuo foforo mu “sɛdeɛ wɔbɛnya nkwa na wɔanya no mmorosoɔ.” Nhyira bɛn na ɛkyɛn wei!
Nanso Yesu amfa asɛm no anso hɔ ara. Ɔtoaa so sɛ: “Mewɔ nnwan foforɔ a wɔmfiri ban yi mu; wɔn nso ɛsɛ sɛ mede wɔn ba, na wɔbɛtie me nne, na wɔabɛyɛ kuo baako anya ɔhwɛfoɔ baako.” (Yohane 10:16) Saa “nnwan foforɔ” no, na “wɔmfiri ban yi mu.” Ɛnde na wɔfiri ban foforo mu, enti wɔnka “nnwankuo ketewa” a wɔbɛnya Ahenni no ho. Wɔyɛ nnwankuo mmienu a ɛsono ebiara buo, na wɔn anidaso nso nyɛ pɛ. Nanso akuw mmienu no nyinaa bɛnya Yesu adwuma no so mfaso. Ɛno nti, Yesu kaa sɛ: “Yei nti na Agya no dɔ me, ɛfiri sɛ mede me kra to hɔ.”—Yohane 10:17.
Nnipa a wɔretie Yesu no pii kaa sɛ: “Ɔwɔ adaemone na wabɔ dam.” Nanso ebinom tiee no faa mu aba, na wɔgyee no toom sɛ Odwanhwɛfoɔ Pa dii n’akyi. Wɔkaa sɛ: “Yei nyɛ nsɛm a ɛfiri obi a ɔwɔ adaemone hɔ. Adaemone ntumi mmue anifirafoɔ ani, anaa ɔbɛtumi?” (Yohane 10:20, 21) Onifuraefo a wɔkaa ne ho asɛm no, ɛbɛyɛ sɛ ɔno na bere bi Yesu saa no yareɛ no.


text:
‘Yehowa Nim Wɔn a Wɔyɛ Ne Dea’
“Sɛ obi dɔ Onyankopɔn a, ɔno nso nim no.”—1 KOR. 8:3.
1. Bible mu asɛm bɛn na ɛkyerɛ sɛ Onyankopɔn asomfo betumi de nneɛma bi adaadaa wɔn ho? (Hwɛ mfonini a ɛwɔ adesua yi mfiase no.)
ANƆPA bi na Ɔsɔfo Panyin Aaron gyina Yehowa ntamadan ano ayɛ krado rebɛhyew aduhuam. Saa bere no ara nso na Kora ne ne mmarima 250 gyina ɔfa baabi rebɛhyew aduhuam. (Num. 16:16-18) Sɛ w’ani bɔ mmarima no so prɛko pɛ a, wobɛka sɛ wɔn nyinaa yɛ Yehowa asomfo a asɛm biara nni wɔn ho. Nanso wunim, na Kora ne n’akyitaafo no yɛ atuatewfo ahantanfo a wɔpɛ sɛ wogye asɔfodi no fi Aaron nsam. (Num. 16:1-11) Na ɛyɛ wɔn sɛ Onyankopɔn begye wɔn atom, nanso na wɔredaadaa wɔn ho. Nokwasɛm ne sɛ na adwene a ɛte saa yɛ animtiaabu mu animtiaabu, efisɛ na wosusuw sɛ wobetumi atu mfuturu agu Yehowa ani. Nanso na Yehowa nim nea ɛwɔ wɔn komam, na ohui sɛ nyaatwom ayɛ wɔn ma.
2. Dɛn na na Mose aka sɛ ebesi, na ɛbaam anaa?
2 Na Mose adi kan aka sɛ: “Ɔkyena anɔpa Yehowa bɛkyerɛ nea ɔyɛ ne dea.” (Num. 16:5) Dɛn na Yehowa de kyerɛe sɛ onim n’asomfo mapa ne nyaatwomfo nkontompofo? Yehowa maa ogya fii soro bɛhyew Kora ne “mmarima ahanu aduonum a na wokurakura aduhuam no.” (Num. 16:35; 26:10) Aaron deɛ Yehowa amfa ne nsa anka no, na na eyi kyerɛ sɛ ɔyɛ Onyankopɔn somfo nokwafo ne ɔsɔfo panyin a ogye no tom.
3. (a) Dɛn na esii wɔ ɔsomafo Paulo bere so? (b) Sɛ yɛhwɛ sɛnea Yehowa ne atuatewfo no dii wɔ Mose bere so a, dɛn na yesua fi mu?
3 Bɛboro mfe 1,500 akyi no, biribi a ɛte saa sii wɔ ɔsomafo Paulo bere so. Ebinom a wɔseɛ sɛ wɔyɛ Kristofo gyee atoro nkyerɛkyerɛ gyinaa mu, nanso na wɔda so ara wɔ asafo no mu. Sɛ obi gyina akyi a, ɔbɛka sɛ awaefo yi yɛ Onyankopɔn asomfo a asɛm biara nni wɔn ho. Nanso nokware a ɛwom ne sɛ na wɔte sɛ mpataku a wɔde nguan nhoma adura wɔn ho ‘resɛe ebinom gyidi.’ (2 Tim. 2:16-18) Nea ɛrekɔ so nyinaa na Yehowa ani tua. Na Paulo nim nea Onyankopɔn de yɛɛ Kora ne n’akyitaafo atuatewfo no, enti na ɔwɔ ahotoso sɛ Yehowa bɛyɛ nea ɛrekɔ so no ho biribi. Momma yɛnhwɛ asɛm bi a Paulo kyerɛw kɔmaa Timoteo na yɛnhwɛ nea yebetumi asua afi mu.
“MENE YEHOWA; MENSAKRAE”
4. Ahotoso bɛn na na Paulo wɔ? Ɔkwan bɛn so na ɔdaa eyi adi kyerɛɛ Timoteo?
4 Na Paul nim paa sɛ Yehowa hu nyaatwomfo a wɔayɛ wɔn ho ɔsoro abɔfo. Saa ara nso na na ɔwɔ ahotoso sɛ Yehowa nim wɔn a woyi wɔn yam som no. Nsɛm a honhom kaa Paulo ma ɔkyerɛw kɔmaa Timoteo no ma yehu sɛ na Paulo wɔ ahotoso sɛ Yehowa nim biribiara a ɛrekɔ so. Paulo kae sɛ awaefo resɛe asafo no mufo binom gyidi, na ɛno akyi no, ɔtoaa so sɛ: “Eyi nyinaa mu no, Onyankopɔn fapem a ɛyɛ den no da so ara gyina hɔ, na ɛwɔ nsɔano yi: ‘Yehowa nim wɔn a wɔyɛ ne de’; afei nso: ‘Ma obiara a ɔbɔ Yehowa din no ntwe ne ho mfi nea ɛnteɛ ho.’”
5, 6. Adɛn nti na asɛm, “Onyankopɔn fapem a ɛyɛ den” no da nsow? Yebetumi aka sɛ asɛm yi kaa Timoteo sɛn?
5 Paulo asɛm no mu yɛ duru kakra. Asɛmfua “fapem” kyerɛ nneɛma horow wɔ Bible mu. Ɛho nhwɛso bi ni: Wɔde gyinaa hɔ maa tete Israel ahenkurow Yerusalem. (Dw. 87:1, 2) Ɛtɔ da nso na Bible rekyerɛ dwuma a Yehowa de Yesu di a, ɛde toto fapem ho. (1 Kor. 3:11; 1 Pet. 2:6) Nanso asɛm “Onyankopɔn fapem a ɛyɛ den” no da nsow, efisɛ epue pɛnkoro pɛ wɔ Bible mu. Ɛnde, dɛn na na ɛwɔ Paulo adwenem bere a ɔde saa asɛm no dii dwuma no?
6 Paulo tĩĩ Kora ho asɛm a Mose kae a ɛwɔ Numeri 16:5 no mu. Ɛno akyi na ɔde asɛm, “Onyankopɔn fapem a ɛyɛ den” no toaa so. Na Paulo retwe Timoteo adwene asi nsɛm a esii Mose bere so no so. Na ɔpɛ sɛ Timoteo hu sɛ atuatew biara a ɛrekɔ so wɔ asafo no mu no, Yehowa ani tua, na ɔbɛyɛ ho biribi bere a ɛsɛ mu. Sɛnea Kora antumi ansesa Yehowa akwan no, saa ara na awaefo a na wɔwɔ asafo no mu rentumi nsesa nea Yehowa abɔ ne tirim sɛ ɔbɛyɛ. Paulo ankyerɛ nea asɛm, “Onyankopɔn fapem a ɛyɛ den” no kyerɛ ankasa. Nanso yebetumi aka sɛ nea ɔkae no boaa Timoteo ma ɔde ne werɛ hyɛɛ Yehowa mu.
7. Adɛn nti na yebetumi anya ahotoso sɛ Yehowa bedi asɛntrenee ne nokware daa?
7 Yehowa akwan nsesa da. Dwom 33:11 ka sɛ: “Yehowa agyina de, etim hɔ daa; ne komam nsusuwii wɔ hɔ fi awo ntoatoaso so kosi awo ntoatoaso so.” Kyerɛw nsɛm foforo ka sɛ Yehowa tumidi, n’adɔe, ne trenee, ne ne nokwaredi wɔ hɔ daa. (Ex. 15:18; Dw. 106:1; 112:9; 117:2) Malaki 3:6 ka sɛ: “Mene Yehowa; mensakrae.” Yakobo 1:17 nso ka sɛ Yehowa nte sɛ “sunsuma a ɛsakra na ɛdannan.”
“NSƆANO” A ƐMA YƐDE YƐN WERƐ HYƐ YEHOWA MU
8, 9. Sɛ yɛhwɛ asɛm a wɔakyerɛw wɔ “Onyankopɔn fapem a ɛyɛ den” no so a, dɛn na yebetumi asua afi mu?
8 Asɛm a Paulo kae wɔ 2 Timoteo 2:19 no boa ma yetwa biribi ho mfonini wɔ yɛn adwenem. Ɛte sɛ fapem bi a wɔakyerɛw biribi wɔ so na wɔasɔ ano a wuntumi mpopa. Tete no na wɔtaa kyerɛw nsɛm gu ɔdan fapem ho. Ɛma nnipa hu odwumfo a osii dan no anaa nea dan no yɛ ne dea. Paulo ne Bible kyerɛwfo a odi kan a ɔde asɛm yi yɛɛ ntotoho. * Wɔakyerɛw nsɛm mmienu wɔ “Onyankopɔn fapem a ɛyɛ den” no so. Asɛm a edi kan ne “Yehowa nim wɔn a wɔyɛ ne de,” na nea ɛto so mmienu ne “Ma obiara a ɔbɔ Yehowa din no ntwe ne ho mfi nea ɛnteɛ ho.” Eyi ma yɛkae asɛm a ɛwɔ Numeri 16:5.
9 Sɛ yɛhwɛ asɛm a wɔakyerɛw wɔ “Onyankopɔn fapem a ɛyɛ den” no so a, dɛn na yebetumi asua afi mu? Yehowa asomfo betumi abɔ n’afotu, n’ahyɛde, ne n’akwan mua. Ne nyinaa gyina nokwasɛm mmienu yi so: (1) Yehowa dɔ wɔn a wodi no nokware, (2) Yehowa kyi nneyɛe bɔne. Ɛnde, eyi fa awaefo a wɔwɔ asafo no mu ho sɛn?
10. Awaefo nneyɛe kaa anokwafo a wɔwɔ Paulo bere so no sɛn?
10 Yebetumi aka sɛ na awaefo nneyɛe haw Timoteo ne anuanom anokwafo a wɔaka no. Ebia Kristofo bi bisae sɛ, ‘Adɛn nti koraa na yɛagyae awaefo ma wɔreyɛ nea wɔpɛ wɔ asafo no mu?’ Anaa ebia wobisae sɛ, ‘Enti Yehowa nhu sɛ awaefo de ne som adura wɔn anim kɛkɛ? Na yɛn a yɛakum yɛn ho pɛ sɛ yedi no nokware no nso ɛ, ohu yɛn anaa?’
11, 12. Adɛn nti na yebetumi aka sɛ Paulo krataa no hyɛɛ Timoteo gyidi den?
11 Akyinnye biara nni ho sɛ Paulo krataa no hyɛɛ Timoteo gyidi den. Ɔkaee Timoteo asɛm a esii bere a Kora ne n’apamfo tew atua no. Yehowa paa wɔn ho ntama sɛ wɔyɛ nyaatwomfo atuatewfo a wonni kyɛfa biara wɔ ne som mu, na ɔsɛee wɔn. Nanso ɔdaa no adi sɛ Aaron na wapaw no. Enti nea na Paulo repɛ akyerɛ ara ne sɛ ebinom wɔ asafo no mu a wɔyɛ Kristofo nwurawura, nanso Yehowa nim wɔn a wɔyɛ ne dea, sɛnea na onim wɔn a wɔwɔ n’afa wɔ Mose bere so no.
12 Yebetumi de yɛn werɛ ahyɛ Yehowa mu, efisɛ ɔnsakra. Okyi abɔnefosɛm, na ɛrenkyɛ koraa ɔbɛtwe abɔnefo a wonnu wɔn ho no aso. Ná Timoteo ‘bɔ Yehowa din,’ enti na ɛsɛ sɛ ɔno ara nso hwɛ yiye na Kristofo atorofo no annya ne so nkɛntɛnso. *
NOKWARE SOM SO WƆ NHYIRA PII
13. Awerɛhyem bɛn na yebetumi anya wɔ Yehowa mu?
13 Sɛ yɛhwɛ asɛm a Paulo kyerɛw Timoteo no a, yebetumi anya yɛn de afi mu. Ɔkwan bɛn so? Yehowa nim paa sɛ yɛayi yɛn yam resom no. Nanso ɛnyɛ nim ara na onim kɛkɛ, na mmom yɛda ne koma so. Bible ka sɛ Yehowa de n’ani “kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.” (2 Be. 16:9) Enti momma yennya awerɛhyem sɛ, sɛ yɛde “koma a emu tew” som Yehowa a, yɛn nsa rensi fam da.
14. Ɔsom bɛn na Yehowa kyi?
14 Nanso biribi foforo wɔ hɔ a ɛsɛ sɛ yɛhyɛ no nsow. Yehowa kyi nyaatwom som kɔkɔɔkɔ. N’ani “kyini asase so baabiara,” na ohu wɔn a ‘wɔn koma nni mũ wɔ ne ho.’ Mmebusɛm 3:32 ka sɛ “Yehowa kyi okontomponi,” enti sɛ obi yɛ ne ho sɛ ɔsoro abɔfo na odi bɔne wɔ sum ase a, ɔno ara ne gyegyiregye. Onipa na obi betumi ayɛ biribi saa asie no, na ɛnyɛ Yehowa. Yehowa tumi sõ na ɔdɔ trenee, enti “nea ɔkata ne mmarato so no, ɛrensi no yiye.”
15. Dɛn na ɛsɛ sɛ yɛkwati, na adɛn ntia?
15 Yehowa asomfo dodow no ara de wɔn koma nyinaa resom. Ɛnyɛ ade a yɛhwɛ kwan sɛ onua anaa onuawa bi bɛyɛ ne ho duaburoni na ɔde nyaatwom asom Yehowa. Nanso sɛ biribi a ɛte saa sii wɔ Mose bere so ne tete Kristofo no bere so a, ɛnnɛ nso ebetumi asi. (2 Tim. 3:1, 5) Ɛnde, nea yɛreka yi kyerɛ sɛ ɛsɛ sɛ yɛde bɔne susuw yɛn nuanom Kristofo na yɛka sɛ wɔn som yɛ nnipa ani so de anaa? Dabida! Ɛbɛyɛ mfomso sɛ yebenya yɛn nuanom ho adwene a ɛte saa bere a yenni adanse biara. (Monkenkan Romafo 14:10-12; 1 Korintofo 13:7.) Aniberesɛm koraa a ɛwom ne sɛ, sɛ yenya yɛn nuanom ho adwene a ɛmfata na yesusuw sɛ wɔn som mfi komam a, ɛbɛma yɛne Yehowa ankasa ntam asɛe.
16. (a) Dɛn na yɛn mu biara betumi ayɛ na nyaatwom annye ntini wɔ ne komam? (b) Dɛn na yebetumi asua afi adaka a wɔato din “ Monkɔ So Nsɔ Nhwɛ, Monkɔ So Mpɛɛpɛɛ Mo Mu” no mu?
16 Ɛsɛ sɛ Kristoni biara sɔ n’ankasa adwuma anaa ne nneyɛe hwɛ. (Gal. 6:4) Esiane sɛ yɛtɔ sin nti, yɛanhwɛ yiye a yɛde adwene a ɛmfata bɛsom Yehowa bere mpo a yennim. (Heb. 3:12, 13) Enti ɛwɔ hɔ wɔ hɔ a, ɛsɛ sɛ yɛpɛɛpɛɛ yɛn mu hwɛ adwene a yɛde som Yehowa. Yebetumi abisa yɛn ho sɛ: ‘Medɔ Yehowa paa, na migye tom sɛ ɔno ne ade nyinaa so Tumfoɔ Pumpuni no? Eyi nti na mesom no anaa? Anaa nneɛma pa a menya wɔ Paradise nti na meresom no?’ (Adi. 4:11) Sɛ yebisa yɛn ho nsɛm saa a, ɛbɛboa yɛn ma yɛahwehwɛ yɛn mu yiye na yɛatu nyaatwom ase afi yɛn komam.
NOKWAREDI DE ANIGYE BA
17, 18. Adɛn nti na ɛsɛ sɛ yeyi yɛn yam som Yehowa?
17 Sɛ yɛyere yɛn ho som Yehowa yiye a, yebenya nhyira pii. Odwontofo no kae sɛ: “Anigye ne onipa a Yehowa mmu mfomso ngu no so, na ɔnyɛ ɔdaadaafo.” (Dw. 32:2) Sɛ yɛbɔ mmɔden tu nyaatwom ase fi yɛn komam a, yɛn ani begye nnɛ, na anigye a enni kabea nso da hɔ retwɛn yɛn daakye.
18 Ɛrenkyɛ Yehowa bɛpa nyaatwomfo a wɔhyɛ sum ase di bɔne nyinaa ho ntama. Ɔyɛ saa a, afei “nsonsonoe a ɛda ɔtreneeni ne ɔbɔnefo ntam, ne nea ɔsom Onyankopɔn ne nea ɔnsom no no ntam” bɛda adi pefee. (Mal. 3:18) Seesei de, momma yɛnkyekye yɛn werɛ efisɛ “Yehowa ani wɔ treneefo so, na wayɛ aso ama wɔn adesrɛ.”
^ nky. 8 Akyiri yi ɔsomafo Yohane kyerɛw biribi a ɛte saa wɔ Adiyisɛm 21:14. Ɔkae sɛ wɔakyerɛw asomafo 12 no din wɔ “fapem dumien” so.
^ nky. 12 Adesua a edi hɔ no bɛboa yɛn ma yɛahu sɛnea yebesuasua Yehowa na yɛakyi abɔnefosɛm.


text:
NYAN! December 2015 | Ma Asomdwoe Ntena Wo Fie
Wobɛtumi ama ntɔkwa atwa wɔ fie ama asomdwoe atena hɔ.
ASƐM A ƐDA SO
Abusua mu Ntɔkwa—Dɛn na Ɛde Ba?
Nneɛma a ɛde ntɔkwa ba fie a yɛaka ho asɛm no bi fa wo ho?
ASƐM A ƐDA SO
Wobɛyɛ Dɛn Ama Abusua Mu Ntɔkwa Atwa?
Yɛnhwɛ nneɛma nsia a ɛbɛtumi ama ntɔkwa atwa wɔ fie.
ASƐM A ƐDA SO
Nea Ɛbɛma Asomdwoe Atena Fie
Sɛ asomdwoe nni baabi a, Bible bɛtumi aboa anaa? Hwɛ nea nnipa a wɔde Bible afotuo ayɛ adwuma no aka.
MMOA A WƆDE MA ABUSUA NO
Bere a Mo Adwene Nhyia
Woate nka pɛn sɛ wo ne wo hokafa mfata mo ho?
Bonsu no Aba!
Ɛbɛyɛ dɛn na aboa a ne mu duru bɛyɛ sɛ tɔn 80 atumi adware nsuo mu?
BIBLE NO ADWENE
Ɔkra
Ɔkra tumi wu anaa? Ɛsono ɔkra no, ɛnna ɛsono nipadua no anaa?
WIASE NSƐM
Nea ɛrekɔ so wɔ Europe
Amanneɛbɔ a nnansa yi aba no fa Bible ho paa. Sɛ wohu a wo ho bɛdwiri wo.
Afe 2015 Nyan! Mu Nsɛm a Yɛahyehyɛ
Afe 2014 deɛ mu nsɛm a yɛahyehyɛ.
WƆBƆE ANAA?
Nea Ɛma Ekuro Tumi Wu
Rɔba bɛn na nyansahufo reyɛ de asuasua sɛnea ekuro wu?
Nneɛma Foforo a Ɛwɔ Wɛbsaet Ha
Woboa Nnipa a W’ani Gye
Nneɛma pii wɔ hɔ a wobɛtumi ayɛ aboa nkurɔfo. Wohwɛ a, ebi ne dɛn?


text:
TI AWOTWE
Dɛn Ne Onyankopɔn Ahenni?
Onyankopɔn Ahenni ho nsɛm bɛn na Bible ka kyerɛ yɛn?
Dɛn na Onyankopɔn Ahenni bɛyɛ?
Bere bɛn na Ahenni no bɛma Onyankopɔn apɛde ayɛ hɔ wɔ asase so?
NNIPA ɔpepem pii a wɔwɔ wiase nyinaa nim mpaebɔ bi a nnipa pii frɛ no Yɛn Agya a Ɔwɔ Soro, anaa Awurade Mpaebɔ no. Edin abien no nyinaa kyerɛ mpaebɔ bi a wonim no yiye a Yesu Kristo ankasa de mae sɛ nhwɛso no. Ɛyɛ mpaebɔ a ɛho hia yiye, na adesrɛde abiɛsa a edi kan no ho a yebesusuw no bɛboa wo ma woahu nea Bible kyerɛkyerɛ ankasa ho nsɛm pii.
2 Wɔ mpaebɔ nhwɛso yi mfiase no, Yesu ka kyerɛɛ n’atiefo sɛ: “Enti mommɔ mpae sɛ: ‘Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so sɛnea ɛte wɔ soro.’” (Mateo 6:9-13) Adesrɛde abiɛsa yi kyerɛ dɛn?
3 Yɛasua Onyankopɔn din, Yehowa, ho ade pii dedaw. Na yɛasusuw Onyankopɔn apɛde nso ho kakra—nea wayɛ ama nnipa ne nea ɔrebɛyɛ. Nanso, dɛn na na Yesu reka ho asɛm bere a ɔka kyerɛɛ yɛn sɛ yɛmmɔ mpae sɛ: “W’ahenni mmra” no? Dɛn ne Onyankopɔn Ahenni? Ɔkwan bɛn so na ba a ɛreba no bɛtew Onyankopɔn din ho, anaasɛ ɛbɛyɛ no kronkron? Na ɔkwan bɛn so na Ahenni no a ɛreba no fa Onyankopɔn apɛde a ɛbɛyɛ hɔ ho?
DƐN NE ONYANKOPƆN AHENNI?
4 Onyankopɔn Ahenni yɛ nniso a Yehowa Nyankopɔn ahyehyɛ a Onyankopɔn na wapaw ɛso Hene. Hena ne Onyankopɔn Ahenni no so Hene? Ɔne Yesu Kristo. Ɔhene Yesu yɛ kɛse sen nnipa sodifo nyinaa, na wɔfrɛ no ‘ahene mu Hene ne awuranom mu Awurade.’ (1 Timoteo 6:15) Ɔwɔ tumi a ɔde bɛyɛ adepa asen nnipa sodifo biara.
5 Ɛhe na Onyankopɔn Ahenni befi adi tumi? Ma yɛnhwɛ ɛ, ɛhe na Yesu wɔ? Wobɛkae sɛ yɛasua sɛ wokum no wɔ asɛndua so, na afei wonyan no. Ɛno akyi bere tiaa bi no, ɔforo kɔɔ soro. (Asomafo Nnwuma 2:33) Enti, ɔsoro na Onyankopɔn Ahenni no wɔ. Ɛno nti na Bible frɛ no ‘ɔsoro ahenni’ no. (2 Timoteo 4:18) Ɛwom sɛ Onyankopɔn Ahenni wɔ soro de, nanso ebedi asase so.—Adiyisɛm 11:15.
6 Dɛn na ɛma Yesu yɛ Ɔhene a ɔda nsow? Ade biako ne sɛ, ɔrenwu da. Bere a Bible de nnipa a wɔyɛ ahemfo retoto Yesu ho no, ɛfrɛ Yesu “nea ne nkutoo wɔ nkwa a owu nnim, na ɔte hann a wontumi mmɛn ho mu.” (1 Timoteo 6:16) Eyi kyerɛ sɛ nneɛma pa a Yesu yɛ nyinaa bɛtra hɔ daa. Na ɔbɛyɛ nneɛma akɛseakɛse a ɛyɛ papa.
7 Susuw Bible nkɔmhyɛ a ɛfa Yesu ho yi ho hwɛ: “[Yehowa, NW] honhom besi no so, nyansa ne nhumu honhom, afotu ne mmaninyɛ honhom, nimdeɛ ne [Yehowa, NW] suro honhom. Na [Yehowa, NW] suro bɛyɛ no huam. Na ɛnyɛ nea n’ani hu so na obebu atɛn, na ɛnyɛ nea n’aso te so na obedi asɛm, na trenee na ɔde bebu atɛn ama mmɔboroni, na ɔde asɛntrenee adi ama asase so amanehunufo.” (Yesaia 11:2-4) Saa nsɛm no kyerɛ sɛ Yesu bɛyɛ Ɔhene a ɔde trenee ne mmɔborohunu bedi asase sofo so. So w’ani begye ho sɛ wubenya sodifo a ɔte saa?
8 Onyankopɔn Ahenni no ho nokwasɛm foforo ni: Ɛnyɛ Yesu nkutoo na obedi hene. Obenya ahokafo a ɔne wɔn bedi hene. Sɛ nhwɛso no, ɔsomafo Paulo ka kyerɛɛ Timoteo sɛ: “Sɛ yɛkɔ so ara nya boasetɔ a, yɛne no bedi hene nso.” (2 Timoteo 2:12) Yiw, Paulo, Timoteo, ne anokwafo foforo a Onyankopɔn apaw wɔn ne Yesu bɛbom adi ade wɔ ɔsoro Ahenni no mu. Nnipa dodow ahe na wobenya saa hokwan no?
9 Sɛnea wɔdaa no adi wɔ nhoma yi Ti 7 no, ɔsomafo Yohane nyaa anisoadehu bi a emu no ohui sɛ “Oguammaa no [Yesu Kristo] gyina Sion Bepɔw so [n’ahenni gyinabea a ɛwɔ soro], na mpem ɔha aduanan anan a wɔakyerɛw ne din ne N’agya din wɔ wɔn moma so no ka ne ho.” Henanom ne saa 144,000 yi? Yohane ankasa ka kyerɛ yɛn: “Eyinom na wodi Oguammaa no akyi baabiara a ɔbɛkɔ. Eyinom na wɔtɔɔ wɔn fii adesamma mu sɛ aba a edi kan maa Nyankopɔn ne Oguammaa no.” (Adiyisɛm 14:1, 4) Yiw, wɔyɛ Yesu Kristo akyidifo anokwafo a wɔahyɛ da apaw wɔn sɛ wɔne no nkodi ade wɔ soro. Sɛ wonyan wɔn fi awufo mu ma wɔkɔ soro a, wɔne Yesu ‘bedi asase so ahene.’ (Adiyisɛm 5:10) Onyankopɔn fi asomafo no bere so na wapaw Kristofo anokwafo yi kosi sɛ wɔn dodow bedu 144,000.
10 Nhyehyɛe a wɔayɛ ma Yesu ne nnipa 144,000 rekodi adesamma so no yɛ nhyehyɛe a ɔdɔ wom paa. Ade biako ne sɛ, Yesu atra ase sɛ onipa pɛn na onim sɛnea amanehunu nso te. Paulo kae sɛ Yesu “nyɛ obi a ontumi nte yɛn mmerɛwyɛ ase, na mmom ɔyɛ obi a wɔasɔ no ahwɛ wɔ biribiara mu te sɛ yɛn ara, nanso bɔne nni ne ho.” (Hebrifo 4:15; 5:8) N’ahokafo a ɔne wɔn bedi ade no nso ahu amane agyina ɔhaw ahorow a nnipa hyia ano pɛn. Afei nso, wɔagyina sintɔ ahorow ano na wɔayare yare ahorow nyinaa bi pɛn. Akyinnye biara nni ho sɛ wɔbɛte nsɛnnennen a nnipa hyia no ase!
DƐN NA ONYANKOPƆN AHENNI BƐYƐ?
11 Bere a Yesu kae sɛ n’asuafo no mmɔ mpae mma Onyankopɔn Ahenni mmra no, ɔkae nso sɛ wɔmmɔ mpae mma Onyankopɔn apɛde nyɛ hɔ wɔ “asase so” sɛnea ɛte wɔ soro no. Onyankopɔn wɔ soro, na n’abɔfo anokwafo no ayɛ n’apɛde wɔ hɔ bere nyinaa. Nanso, yehui wɔ nhoma yi Ti 3 sɛ ɔbɔfo bɔne bi gyaee Onyankopɔn apɛde a ɔyɛ no, na ɔmaa Adam ne Hawa yɛɛ bɔne. Yebesua nea Bible ka fa saa ɔbɔfo bɔne a yenim sɛ wɔfrɛ no Satan Ɔbonsam no ho ade pii wɔ nhoma yi Ti 10. Wɔmaa Satan ne ahonhom abɔde a wɔyɛ abɔfo a wɔfrɛ wɔn adaemone a wɔakodi Satan akyi no traa ɔsoro hɔ kakra kosii bere bi. Enti saa bere no, na ɛnyɛ ɔsorofo nyinaa na na wɔreyɛ Onyankopɔn apɛde. Ná nsakrae bɛba bere a Onyankopɔn Ahenni befi ase adi tumi no. Ná Yesu Kristo, Ɔhene a wɔde no asi agua so no ne Satan bɛko.—Adiyisɛm 12:7-9.
12 Nkɔmhyɛ a edi so yi kyerɛkyerɛ asɛm a na ebesi no mu: “Metee nne kɛse bi wɔ soro sɛ: ‘Afei na yɛn Nyankopɔn nkwagye ne n’ahoɔden ne n’ahenni ne ne Kristo no tumi aba, efisɛ wɔatow nea ɔtoto yɛn nuanom ano no [Satan] akyene, nea ɔtoto wɔn ano awia ne anadwo wɔ yɛn Nyankopɔn anim no!’” (Adiyisɛm 12:10) So wohyɛɛ nneɛma abien a ɛho hia a wɔkaa ho asɛm wɔ saa Bible mu asɛm yi mu no nsow? Nea edi kan no, Onyankopɔn Ahenni a Yesu Kristo di so no fi ase di tumi. Nea ɛto so abien, wɔtow Satan fi soro kyene asase so.
13 Dɛn na afi nneɛma abien a asisi no mu aba? Yɛkenkan nea ɛkɔɔ so wɔ soro no ho asɛm sɛ: “Eyi nti mo ɔsoro ne mo a motete mu, momma mo ani nnye!” (Adiyisɛm 12:12) Yiw, abɔfo anokwafo a wɔwɔ soro no ani agye efisɛ Satan ne n’adaemone no nni hɔ bio, na obiara a ɔwɔ soro no di Yehowa Nyankopɔn nokware. Asomdwoe ne biakoyɛ a enni ano na ɛwɔ hɔ. Wɔreyɛ Onyankopɔn apɛde wɔ soro.
14 Na asase so nso ɛ? Bible ka sɛ: “Asase ne ɛpo nnue, efisɛ Ɔbonsam asian aba mo nkyɛn a ne bo afuw denneennen, efisɛ onim sɛ ne bere a aka yɛ tiaa.” (Adiyisɛm 12:12) Tow a wɔatow Satan afi soro akyene, ne ne bere a aka a ɛyɛ tiaa no ama ne bo afuw. N’abufuw no ama ɔde amanehunu, anaa ‘due,’ aba asase so. Yebesua saa ‘due’ anaa amanehunu no ho ade pii wɔ ti a edi hɔ no mu. Nanso, bere a ɛno wɔ yɛn adwenem no, yebetumi abisa sɛ, Ɛbɛyɛ dɛn na Ahenni no atumi ama Onyankopɔn apɛde ayɛ hɔ wɔ asase so?
15 Kae nea Onyankopɔn pɛ sɛ ɛyɛ hɔ wɔ asase so no. Wusuaa ho ade wɔ Ti 3. Wɔ Eden no, Onyankopɔn daa no adi sɛ nea ɔpɛ sɛ ɛyɛ hɔ wɔ asase yi so ne sɛ nnipa trenee a wonwu bɛhyɛ so ma ma ayɛ paradise. Satan maa Adam ne Hawa yɛɛ bɔne, na ɛno maa nea Onyankopɔn pɛ sɛ ɛyɛ hɔ wɔ asase so no amma bere a ɔpɛe sɛ ɛba no, nanso wansakra n’apɛde no. Ɛda so ara yɛ Yehowa atirimpɔw sɛ “treneefo benya asase no adi, na wɔatra so daapem.” (Dwom 37:29) Na Onyankopɔn Ahenni bɛyɛ saa. Ɔkwan bɛn so?
16 Susuw nkɔmhyɛ a ɛwɔ Daniel 2:44 no ho hwɛ. Yɛkenkan sɛ: “Ahene no nna no mu no, ɔsoro Nyankopɔn bɛma ahenni a wɔrensɛe no da, na wɔrennyaw n’ahenni mma ɔman foforo bi so, na ebebubu ahenni horow no nyinaa ama asã, na ɛno de, ebegyina daa.” Onyankopɔn Ahenni ho nsɛm bɛn na eyi ka kyerɛ yɛn?
17 Nea edi kan no, ɛka kyerɛ yɛn sɛ na wɔde Onyankopɔn Ahenni no besi hɔ wɔ “ahene no nna mu,” anaa bere a ahenni afoforo da so wɔ hɔ. Nea ɛto so abien no, ɛka kyerɛ yɛn sɛ Ahenni no rensɛe da. Wɔrentu ngu mma nniso foforo bi mmesi ananmu. Nea ɛto so abiɛsa no, yehu sɛ Onyankopɔn Ahenni ne wiase yi mu ahenni ahorow no bɛko. Onyankopɔn Ahenni bedi nkonim. Awiei koraa no, ɛno ne nniso biako pɛ a ebedi nnipa so. Afei, nnipa benya nniso pa a ɛsen biara.
18 Bible ka ɔko a etwa to a ɛbɛkɔ so wɔ Onyankopɔn Ahenni ne wiase yi mu nniso ahorow ntam no ho nsɛm pii. Sɛ nhwɛso no, ɛkyerɛkyerɛ sɛ bere a wiase no awiei rebɛn no, ahonhommɔne bɛma atosɛm atrɛw na wɔnam so adaadaa “asase nyinaa so ahemfo.” Dɛn ntia? ‘Wɔkɔboaboa ahemfo no ano ma ade nyinaa so Tumfoɔ Nyankopɔn da kɛse no mu ko no.’ Wɔbɛboaboa asase so ahemfo ano akɔ “baabi a wɔfrɛ hɔ Hebri mu sɛ Harmagedon.” (Adiyisɛm 16:14, 16) Esiane nsɛm a wɔaka wɔ saa nkyekyɛm abien no mu nti, wɔfrɛ ɔko a etwa to a nnipa nniso ne Onyankopɔn Ahenni bɛko no Harmagedon ko.
19 Dɛn na Onyankopɔn Ahenni nam Harmagedon so de bɛba? Susuw nea Onyankopɔn pɛ sɛ ɛyɛ hɔ wɔ asase yi so no ho bio hwɛ. Ná Yehowa Nyankopɔn pɛ ne sɛ nnipa trenee a wɔyɛ pɛ bɛhyɛ asase so na wɔasom no wɔ Paradise. Dɛn na ɛmma ennyaa mmamu nnɛ? Nea edi kan, yɛyɛ abɔnefo, yɛyare na yewuwu. Nanso, yesuae wɔ Ti 5 sɛ, Yesu wu maa yɛn sɛnea ɛbɛyɛ a yebetumi atra ase daa. Ɛda adi sɛ wokae Yohane Asɛmpa no mu nsɛm no: “Onyankopɔn dɔ wiase paa ma enti ɔde ne Ba a ɔwoo no koro mae, na obiara a ogye no di no ansɛe na mmom wanya daa nkwa.”—Yohane 3:16.
20 Ɔhaw foforo ne sɛ nnipa pii yɛ nneɛma bɔne. Wodi atoro, sisi afoforo, na wɔde wɔn ho hyɛ ɔbrasɛe mu. Wɔmpɛ sɛ wɔyɛ Onyankopɔn apɛde. Wɔbɛsɛe nnipa a wɔyɛ nneɛma bɔne no wɔ Onyankopɔn ko Harmagedon mu. (Dwom 37:10) Ade foforo nti nso a Onyankopɔn apɛde nyɛɛ hɔ wɔ asase so ne sɛ nniso ahorow nnhyɛ nkurɔfo nkuran mma wɔnnyɛ Onyankopɔn apɛde. Nniso pii nyɛ wɔn adwuma yiye, wodi atirimɔdensɛm, anaasɛ wɔaporɔw. Bible ka no pefee sɛ: ‘Onipa adi onipa so tumi ma adan no bɔne.’—Ɔsɛnkafo 8:9.
21 Harmagedon akyi no, nniso biako pɛ, a ɛne Onyankopɔn Ahenni, na ebedi nnipa so. Saa Ahenni no bɛyɛ Onyankopɔn apɛde na ɛde nhyira pii aba. Sɛ nhwɛso no, ebeyi Satan ne n’adaemone no afi hɔ. (Adiyisɛm 20:1-3) Wɔde tumi a ɛwɔ Yesu afɔrebɔ no mu bɛyɛ adwuma ma enti nnipa anokwafo renyare, na wɔrenwu bio. Mmom no, wobetumi atra ase daa wɔ Ahenni nniso no ase. (Adiyisɛm 22:1-3) Wɔbɛdan asase paradise. Enti, Ahenni no bɛma Onyankopɔn apɛde ayɛ hɔ wɔ asase so, na ɛbɛtew Onyankopɔn din ho. Eyi kyerɛ dɛn? Ɛkyerɛ sɛ awiei koraa no, wɔ Onyankopɔn Ahenni ase no, obiara a ɔte ase bɛhyɛ Yehowa din anuonyam.
BERE BƐN NA ONYANKOPƆN AHENNI BƐYƐ ADWUMA?
22 Bere a Yesu ka kyerɛɛ n’akyidifo sɛ wɔmmɔ mpae sɛ, “W’ahenni mmra” no, ɛda adi pefee sɛ na Ahenni no mmae saa bere no. So bere a Yesu foro kɔɔ soro no ara na ɛbae? Dabi, efisɛ Petro ne Paulo nyinaa kae sɛ, bere a wonyan Yesu no akyi na nkɔmhyɛ a ɛwɔ Dwom 110:1 no nyaa mmamu wɔ Yesu so: “[Yehowa, NW] asɛm a osee me wura ni: Tra me nifa kosi sɛ mede w’atamfo mɛyɛ wo nan ase ntiaso.” (Asomafo Nnwuma 2:32-35; Hebrifo 10:12, 13) Ɔtwɛn kosii bere bi.
23 Ná ɔbɛtwɛn akosi bere bɛn? Wɔ afeha a ɛto so 19 mu no, Bible asuafo anokwafo buu akontaa hui sɛ bere a ɔde retwɛn no bɛba awiei wɔ afe 1914 mu. (Ɛdefa saa bere yi ho no, hwɛ Nkekaho no.) Nsɛm a efii ase sisii wɔ wiase fi afe 1914 reba no si so dua sɛ na Bible asuafo anokwafo no akontaabu no yɛ nokware. Bible nkɔmhyɛ a anya mmamu da no adi sɛ Kristo bɛyɛɛ Ɔhene wɔ afe 1914 mu na Onyankopɔn Ahenni fii ase dii tumi. Enti, yɛte Satan ‘bere a aka a ɛyɛ tiaa’ no mu. (Adiyisɛm 12:12; Dwom 110:2) Yebetumi aka no pen nso sɛ Onyankopɔn Ahenni befi ase ayɛ adwuma nnansa yi ara ama Onyankopɔn apɛde ayɛ hɔ wɔ asase so. So asɛm yi yɛ wo anigye? Wugye di sɛ ɛyɛ nokware? Ti a edi hɔ no bɛboa wo ma woahu sɛ Bible kyerɛkyerɛ saa nneɛma yi ankasa.
NEA BIBLE KYERƐKYERƐ
- Onyankopɔn Ahenni yɛ ɔsoro nniso a Yesu Kristo yɛ so Hene, na wɔayi nnipa mu 144,000 ma wɔne no rekodi ade. —Adiyisɛm 14:1, 4.
- Ahenni no fii ase dii tumi wɔ afe 1914 mu, na efi saa bere no wɔatow Satan afi soro akyene asase so.—Adiyisɛm 12:9.
- Onyankopɔn Ahenni bɛsɛe nnipa nniso nnansa yi ara, na asase bɛdan paradise. —Adiyisɛm 16:14, 16.
Adesua no ho Nsɛmmisa
1. Mpaebɔ a wonim no yiye bɛn na yɛrebɛhwehwɛ mu?
2. Nneɛma abiɛsa bɛn na Yesu kyerɛɛ n’asuafo no sɛ wɔmmɔ ho mpae?
3. Onyankopɔn Ahenni no ho ade bɛn na ɛsɛ sɛ yehu?
4. Dɛn ne Onyankopɔn Ahenni, na hena na ɔyɛ so Hene?
5. Ɛhe na Onyankopɔn Ahenni befi adi tumi, na ebedi dɛn so?
6, 7. Dɛn na ɛma Yesu yɛ Ɔhene a ɔda nsow?
8. Henanom na wɔne Yesu bedi ade?
9. Nnipa baahe na wɔne Yesu bedi ade, na efi bere bɛn na Onyankopɔn fii ase paw wɔn?
10. Dɛn nti na nhyehyɛe a wɔayɛ ma Yesu ne nnipa 144,000 rekodi nnipa so no yɛ nhyehyɛe a ɔdɔ wom?
11. Dɛn nti na Yesu kae sɛ ɛsɛ sɛ n’asuafo bɔ Onyankopɔn apɛde a ɛbɛyɛ hɔ ho mpae?
12. Nneɛma abien a ɛho hia bɛn na wɔaka ho asɛm wɔ Adiyisɛm 12:10?
13. Dɛn na afi Satan a wɔatow no fi soro akyene no mu aba?
14. Dɛn na Satan a wɔatow no akyene asase so no de aba?
15. Dɛn na Onyankopɔn pɛ sɛ ɛyɛ hɔ wɔ asase so?
16, 17. Onyankopɔn Ahenni ho nsɛm bɛn na Daniel 2:44 ka kyerɛ yɛn?
18. Wɔfrɛ ɔko a etwa to a Onyankopɔn Ahenni ne wiase yi mu nniso ahorow bɛko no dɛn?
19, 20. Dɛn na ɛmmaa Onyankopɔn apɛde a ɛbɛyɛ hɔ wɔ asase so no mmaa mu nnɛ?
21. Ɔkwan bɛn so na Ahenni no bɛma Onyankopɔn apɛde ayɛ hɔ wɔ asase so?
22. Yɛyɛ dɛn hu sɛ Onyankopɔn Ahenni amma wɔ bere a na Yesu wɔ asase so no anaa bere a wonyan no no akyi ara pɛ?
23. (a) Bere bɛn na Onyankopɔn Ahenni fii ase dii tumi? (b) Dɛn na yebesusuw ho wɔ ti a edi hɔ no mu?


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Dwom 36:1-12
Wɔde ma dwonkyerɛfo. Yehowa akoa Dawid dwom.36 Ɔdebɔneyɛfo mmarato kasa wɔ ne koma mu;+Onyankopɔn ho suro nni n’ani so.+2 Ɔde anitew bebrebe daadaa ne ho,+Enti onhu ne mfomso na wakyi.+3 N’anom nsɛm yɛ amumɔyɛsɛm ne nnaadaa;+Onni nhumu a ɛbɛma wayɛ papa+ bio.4 Odwen amumɔyɛsɛm, ne kɛtɛ so+ daa.Ogyina ɔkwan a enye so.+Adebɔne de, ɔmpo.+5 O Yehowa, w’adɔe wɔ soro;+Wo nokware kodu omununkum mu.+6 Wo trenee te sɛ mmepɔw a woayɛ, O Onyankopɔn;+W’atemmusɛm te sɛ subun kɛse.+O Yehowa, wo na wugye onipa ne aboa.+7 Onyankopɔn, hwɛ sɛnea w’adɔe som bo!+Wo ntaban nwini ase na nnipa mma hintaw.+8 Wɔnom wo fie nnepa mee;+Na woma wɔnom w’anigye sɛ asubɔnten.+9 Efisɛ wo nkyɛn na nkwa nsuti wɔ;+Wo hann mu na yehu hann.+10 Ma w’adɔe ntena wɔn a wonim wo no so+ daa,Na ma wo trenee ntena koma mu teefo+ so.11 Mma ɔhantanni nan nntia me;+Na mma nnebɔneyɛfo nsa mmma memmmɔ ko.+12 Hwɛ, amumɔyɛfo ahwehwe ase;+Wɔasum wɔn ahwe fam, na wontumi nsɔre.+


text:
ƆFÃ 4
Ahenni no Nkonimdi—Asɛmpa no a Wɔde Asi Hɔ Wɔ Mmara Kwan So
DA KORO bi a woreka asɛmpa no wɔ afie afie no, wotee sɛ abɛn bi rebɔ wɔ akyirikyiri. Afei na abɛn no ano reyɛ den. Bere a wufii ase sɛ wo ne ofiewura a odi hɔ rekasa no, onua a wo ne no wɔ asɛnka mu no adwene kɔɔ polisifo kar a abegyina hɔ no so. Polisini bi si fii kar no mu bae bebisaa mo sɛ, “Mone nnipa baanu a moreka Bible mu asɛm wɔ afie afie no? Nkurɔfo rekeka sɛ morehaw wɔn!” Wo ne no kasaa ahobrɛase mu sɛ moyɛ Yehowa Adansefo. Afei, dɛn na esii?
Asɛm a asi pɛn wɔ ɔman no mu na ɛbɛkyerɛ nea ebesi saa bere yi nso. Mfe pii a abɛsen kɔ no, ɔkwan bɛn so na aban a ɛwɔ ɔman a wote mu no ne Yehowa Adansefo adi? So ɔsom mu ahofadi wɔ ɔman no mu? Sɛ saa a, ebia nea ama aba saa no gyina mmɔden a yɛn nuanom Kristofo abɔ sɛ wɔde ‘anoyi bɛma wɔ asɛmpa no ho na wɔde asi hɔ wɔ mmara kwan so’ no so. (Filip. 1:7) Ɛmfa ho baabi a wote no, sɛ wudwinnwen nkonim a Yehowa Adansefo adi wɔ asɛnnibea no ho a, ebetumi ahyɛ wo gyidi den. Wɔ saa ɔfã yi mu no, yebesusuw nkonim ahorow a yɛadi a ɛyɛ nwonwa no bi ho. Saa nkonim no yɛ adanse a edi mũ a ɛkyerɛ sɛ Ahenni no wɔ hɔ ampa, sɛ ɛnte saa a, anka yɛn ankasa ntumi nni nkonim pii saa da!
IN THIS SECTION
TI 13
Ahenni Asɛmpakafo De Wɔn Asɛm Kɔ Asɛnnibea
Atemmufo bi a wɔwɔ asɛnnibea akɛse mu wɔ yɛn bere yi so anya adwene a na tete Mmarakyerɛfo Gamaliel wɔ no bi.
TI 14
Yɛde Nokwaredi Gyina Onyankopɔn Nniso Nkutoo Akyi
Biribi a wɔnhwɛ kwan amene ɔsɔretia a ɛte sɛ “asubɔnten” a wɔde aba Yehowa Adansefo so esiane sɛ wonnyina ɔfã biara wɔ amanyɔsɛm mu nti no.
TI 15
Wɔperee sɛ Wobenya Ahofadi De Asom
Onyankopɔn nkurɔfo apere sɛ wobenya hokwan a wɔde bedi mmara no so—Onyankopɔn Ahenni no mmara.


text:
Yɛayɛ Yɛn Ho Awiɛmfoɔ Ama Yɛn Ani Agye
DANIEL NE MIRIAM waree September 2000, na wɔtenaa Spain kurow Barcelona mu. Daniel ka sɛ: “Ná yɛn ho dwo yɛn wɔ yɛn asetena mu. Adwuma a na yɛyɛ nti, na yetumi kodidi wɔ adidibea ahorow a ɛhɔnom biribiara yɛ kama. Ná yetumi tutu akwan kɔ aman foforo so, na na yɛhyɛ ntade pa. Asɛnka nso, na yɛkɔ daa.” Nanso, nsakrae bi bae.
Wɔyɛɛ ɔmantam nhyiam bi afe 2006. Ɔkasa bi a wɔmae wɔ nhyiam no ase kaa Daniel koma paa. Wobisaa asɛm bi wɔ kasa no mu sɛ: “So yɛreyɛ nea yebetumi nyinaa de aboa wɔn a ‘wɔasi owu kwan so no’ ma wɔabɛfa ɔkwan a ɛkɔ nkwa mu no so?” (Mmeb. 24:11) Ɔkasa no sii so dua sɛ, yɛwɔ asɛyɛde sɛ yɛka nkwagye asɛm a ɛwɔ Bible mu no kyerɛ afoforo. (Aso. 20:26, 27) Daniel ka sɛ, “Ɛyɛɛ me sɛ me na Yehowa rekasa akyerɛ me.” Wɔkae wɔ ɔkasa no mu nso sɛ, sɛ obi trɛw ne som mu a, ɛma n’ani gye paa. Ná Daniel nim sɛ saa asɛm no yɛ nokware. Nea enti a ɛte saa ne sɛ, na Miriam afi ase reyɛ akwampae adwuma dedaw, na na n’ani agye paa.
Daniel ka sɛ, “Misii gyinae sɛ, bere aso sɛ meyɛ nsakrae kɛse wɔ m’asetena mu.” Na ɔyɛɛ saa nso. Daniel tew bere a na ɔde yɛ honam fam adwuma no so, na ofii ase yɛɛ akwampae adwuma. Osusuw anigye a sɛ ɔne Miriam kɔsom wɔ baabi a wohia Ahenni asɛmpakafo pii a wobetumi anya no ho.
NSƐNNENNEN A YEDII KAN HYIAE NE ANIGYESƐM A EFII MU BAE
May 2007 no, Daniel ne Miriam gyaee honam fam adwuma a na wɔyɛ no. Wotu kɔtenaa Panama. Ná wɔakɔ ɔman no so nsrahwɛ pɛn. Asasesin a na wɔbɛyɛ mu adwuma no yɛ nsupɔw bi a ɛwɔ Bocas del Toro Archipelago a ɛwɔ Caribbean Po no mu so. Nnipa a wɔte nsupɔw no so dodow no ara yɛ Ngabefo. Daniel ne Miriam siee sika, na na wɔn adwene yɛ wɔn sɛ wobetumi de saa sika no atena Panama abosome nwɔtwe.
Ná wɔde ahyɛmma na efi supɔw baako so kɔ foforo so. Sɛ wodu supɔw bi so a, na wɔtena sakre so yɛ asɛnka adwuma no. Wɔda so kae bere a edi kan a wɔde sakre kyinkyinii nsupɔw no so no. Wotwaa kwan akwansin 20 (kilomita 32) faa mmepɔw so, bere a na owia rebɔ denneennen. Ɔbrɛ nti, anka Daniel reyɛ atwa ahwe. Ne nyinaa mu no, sɛ Daniel ne Miriam du afie a esisi kwan ho wɔ ɔkwan no so mu a, na Ngabe mmusua no gye wɔn fɛw so, titiriw, bere a ɛhɔfo no behui sɛ wotumi ka wɔn kurom kasa kakra no. Ankyɛ na Daniel ne Miriam benyaa nnipa 23 a wɔne wɔn sua Bible.
Nanso, bere a awarefo no sika sae no, wɔn anigye danee awerɛhow. Daniel ka sɛ, “Bere a yɛresusuw ho sɛ yɛbɛsan akɔ Spain no, yɛn ani taataa nusu. Ná yɛn werɛ ahow paa sɛ yɛrebegyaw nkurɔfo a yɛne wɔn sua Bible no hɔ.” Nanso, bosome baako akyi no, wɔtee anigyesɛm bi. Miriam ka sɛ: “Wɔma yɛsomee sɛ akwampaefo atitiriw. Yɛn ani gyei paa sɛ yɛbɛkɔ so atena ɔman no mu ayɛ asɛnka adwuma no!”
ANIGYE KƐSE A WƆANYA
Esiane nsakrae ahorow a wɔyɛe wɔ ahyehyɛde no mu nti, afe 2015 no, wɔmaa Daniel ne Miriam gyaee akwampaefo atitiriw adwuma no, na wɔka kyerɛɛ wɔn sɛ wɔnkɔ so nsom sɛ daa akwampaefo. Afei, dɛn na na wɔbɛyɛ? Wonyaa bɔhyɛ a ɛwɔ Dwom 37:5 no mu awerɛhyem. Ɛhɔ ka sɛ: “Fa wo kwan hyɛ Yehowa nsa, na fa wo ho to no so, na ɔno na ɔbɛyɛ.” Wɔhwehwɛɛ honam fam adwuma a wɔbɛyɛ na aboa wɔn ama wɔakɔ so ayɛ daa akwampae adwuma no. Ɛnnɛ, wɔresom wɔ asafo bi a ɛwɔ Veraguas mantam mu wɔ Panama.
Daniel ka sɛ: “Ansa na yɛrebefi Spain no, na yentumi nhu sɛ yebetumi ayɛ yɛn ho awiɛmfoɔ anaa. Nanso ɛnnɛ, yɛayɛ yɛn ho awiɛmfoɔ, na ade a ɛho hia ankasa biara mmɔɔ yɛn.” Dɛn ne anigye kɛse a wɔanya? Wɔka sɛ, “Yɛanya hokwan reboa ahobrɛasefo ama wɔasua Yehowa ho ade. Ɛno ama yɛanya anigye a ɛso bi nni!”


text:
Wɔn a Wɔdɔ Yehowa De, “Biribiara Nto Wɔn Hintidua”
“Asomdwoe pii wɔ hɔ ma wɔn a wɔdɔ wo mmara, na biribiara nto wɔn hintidua.”—DW. 119:165.
1. Dɛn na mmirikatufo bi yɛe a ɛkyerɛ sɛ wamfa ahwease anyɛ nna?
BERE a Mary Decker fii ase tuu mmirika no, na osua. Eduu afe 1984 de, na ogyina ne nan so paa. Enti na obiara susuw sɛ ɛnyɛ dɛn ara a, saa afe no de obedi nkonim wɔ Olympik mmirika akansi no mu. Nanso bere a wɔde mmirika no hyehyɛɛ so no, obi twaree Mary ananmu ma ohintiw hwee ase. Wantumi antu saa mmirika no anwie, nanso wamfa ahwease anyɛ nna. Annu afe koraa na osii akan foforo dii nkonim. Mmirika a otui no, na ɔbea biara ntuu bi saa da wɔ wiase baabiara.
2. Mmirika bɛn na Kristofo retu? Dɛn na ɛsɛ sɛ yɛde yɛ yɛn botae?
2 Kristofo nso retu mmirika bi; yɛretu daa nkwa ho mmirika. Yɛn botae ne sɛ yebetu mmirika no awie. Mmirika a yɛretu no nyɛ mmirika a yegyee bum ara na yɛawie. Saa ara nso na ɛnyɛ mmirika a yetu gogow yɛn ho. Mmom ɛyɛ mmirika a yetu twa kwantenten; egye animia na yɛatu awie. Ná Korinto yɛ kurow a agye din wɔ mmirika akansi mu. Enti bere a ɔsomafo Paulo rekyerɛw Korintofo no, ɔde Kristofo totoo mmirikatufo ho. Ɔkae sɛ: “Munnim sɛ mmirikatufo a wosi akan nyinaa tu mmirika no de, nanso obiako pɛ na onya nkonimbo no? Muntu mmirika no saa na mo nsa aka.”—1 Kor. 9:24.
3. Dɛn nti na yebetumi aka sɛ obiara a obetu daa nkwa ho mmirika no awie no benya nkonimbo?
3 Bible ka kyerɛ yɛn sɛ yentu saa mmirika yi bi. (Monkenkan 1 Korintofo 9:25-27.) Nkonimbo no ne daa nkwa. Kristofo a wɔasra wɔn benya wɔn de wɔ soro na wɔn a wɔaka nso anya wɔn de wɔ asase so. Saa mmirikatu yi nte sɛ mmirika akansi a onipa biako pɛ na onya nkonimbo no. Eyi de, obiara a obemia n’ani atu awie no benya nkonimbo. (Mat. 24:13) Sɛ nkonimbo no bɛbɔ obi a, nea ɛkyerɛ ne sɛ wantu mmirika no sɛnea ɛho mmara te anaa wantu anwie. Saa mmirika yi nkutoo na sɛ obi tu a, onya daa nkwa.
4. Dɛn nti na daa nkwa ho mmirikatu no nna fam?
4 Ɛnyɛ mmerɛw sɛ yebetu mmirika no awie. Egye animia ne ahosodi. Yesu Kristo nkutoo ne obi a watumi atu mmirika no awie a wanhwe ase da. Nanso sɛnea Yesu suani Yakobo kyerɛwee no, Kristo akyidifo “nyinaa di mfomso mpɛn pii.” (Yak. 3:2) Eyi yɛ nokware turodoo! Yɛn ankasa sintɔ ne afoforo sintɔ di tia yɛn. Enti ɛtɔ da bi a ebia yebehintiw na yɛahwe ase. Ɛba saa a, ɛsɛ sɛ yɛsɔre na yɛtoa so tu mmirika no. Ebinom de, wɔn ahwease nyɛ ahwease ketewa, enti ehia sɛ obi boa wɔn ansa na wɔatumi asɔre atoa mmirika no so. Ebetumi aba sɛ yɛbɛhwe ase biako bi anaa yɛbɛhwe ase mpɛn pii.—1 Ahe. 8:46.
SƐ WOHWE ASE A, NNYAE MMIRIKA NO TU
5, 6. (a) Sɛ yɛka sɛ ‘biribiara nto Kristoni hintidua’ a, ɛkyerɛ dɛn? Sɛ Kristoni hwe ase a, dɛn na ɛbɛboa no ma ‘wasɔre’? (b) Dɛn nti na sɛ ebinom hwe ase a, wɔnsɔre?
5 Sɛ yɛhwe ase a, nea yɛbɛyɛ na ɛbɛkyerɛ nipa kõ a yɛyɛ. Ebinom hwe ase a, wonu wɔn ho, na wɔsɔre gyina wɔn nan so bio som Onyankopɔn. Ebinom nso de ahwease yɛ nna; wonnu wɔn ho mpo na wɔasɔre. Mmebusɛm 24:16 ka sɛ: “Sɛ ɔtreneeni hwe ase mpɛn ason mpo a, ɔbɛsɔre; na abɔnefo de, mmusu bɛma wɔahwe ase.”
6 Sɛ obi de ne ho to Yehowa so na biribi nti ɔhwe ase a, Yehowa renhwɛ mma ɔnka fam. Sɛ yedi mfomso anaa yehyia ɔhaw bi a, ɔbɛboa yɛn. Yɛwɔ awerɛhyem sɛ Yehowa bɛboa yɛn ma ‘yɛasɔre’ na yɛakɔ so asom no. Saa asɛm yi yɛ awerɛkyekye ma wɔn a wɔde wɔn koma nyinaa dɔ Yehowa. Abɔnefo de, wɔhwe ase a, wɔmpɛ sɛ wɔsɔre. Wɔnhaw wɔn ho nhwehwɛ Onyankopɔn honhom kronkron no na wɔpo mmoa a ne nkurɔfo de ma wɔn. Nanso wɔn a ‘wɔdɔ Yehowa mmara’ de, biribiara ntumi nto wɔn hintidua. Eyi kyerɛ sɛ wɔhwe ase mpo a, wɔsɔre toa so tu nkwa mmirika no.—Monkenkan Dwom 119:165.
7, 8. Sɛ obi “hwe ase” a, ɛbɛyɛ dɛn na wanya Onyankopɔn anim dom?
7 Ɛtɔ da bi a mmerɛwyɛ nti ebinom yɛ bɔne nketenkete bi. Ebia wɔbɛyɛ saa bɔne no mpɛn pii. Nanso sɛ ɛba saa na ‘wɔsɔre,’ kyerɛ sɛ wonu wɔn ho na wɔyere wɔn ho yɛ nea ɛteɛ a, Yehowa bebu wɔn treneefo. Saa na Onyankopɔn ne Israelfo no dii. (Yes. 41:9, 10) Ɛnyɛ yɛn ‘ahwease’ anaa yɛn mfomso na Mmebusɛm 24:16 si so dua, na mmom ɛma yehu sɛ mmɔborɔhunu Nyankopɔn no ayɛ krado sɛ ɔbɛboa yɛn ma ‘yɛasɔre.’ (Monkenkan Yesaia 55:7.) Yehowa Nyankopɔn ne Yesu Kristo wɔ yɛn mu ahotoso sɛ yɛbɛyɛ nea ɛteɛ, enti wɔhyɛ yɛn nkuran ma ‘yɛsɔre.’—Dw. 86:5; Yoh. 5:19.
8 Sɛ nnipa bi resi ammirikakane na sɛ obi hintiw hwe ase na ɔyɛ ntɛm sɔre a, obetumi atoa so atu mmirika no awie. Yennim ‘da ne dɔn’ a daa nkwa ho mmirika no bɛba awiei. (Mat. 24:36) Nanso yɛn de ara ne sɛ yɛbɛhwɛ yiye na yɛanhwe ase. Eyi bɛma ayɛ mmerɛw sɛ yɛbɛkɔ so atu mmirika no awie. Ɛnde, dɛn na yɛbɛyɛ na yɛanhwe ase?
NNEƐMA A EBETUMI ATO YƐN HINTIDUA
9. Nneɛma anum a ebetumi ato yɛn hintidua bɛn na yɛrebesusuw ho?
9 Momma yɛnhwɛ nneɛma anum a ebetumi ato yɛn hintidua: yɛn mmerɛwyɛ, ɔhonam akɔnnɔ, bere a yɛn nuanom Kristofo ne yɛn anni no yiye, ahohia anaa ɔtaa, ne afoforo sintɔ. Sɛ biribi ato yɛn hintidua anaa ama yɛahwe ase a, yɛnkae sɛ Yehowa wɔ yɛn ho abotare. Ɔrempere ne ho ntow yɛn nkyene.
10, 11. Mmerɛwyɛ bɛn na na Dawid wɔ?
10 Ade a edi kan a yebesusuw ho ne yɛn mmerɛwyɛ. Sɛ yɛretu mmirika a, mmoba betumi ayi yɛn ahwe fam. Yebetumi de mmoba a ɛte saa atoto yɛn mmerɛwyɛ ho. Sɛ yɛhwɛ Ɔhene Dawid ne ɔsomafo Petro asetena mu a, yehu mmerɛwyɛ a ɛte saa no bi. Dawid annya ahosodi, na na Petro nso suro nnipa anim.
11 Ɔhene Dawid ne Bat-Seba asɛm no ma yehu Dawid mmerɛwyɛ bi—ɛtɔ da a ontumi nhyɛ ne ho so. Bere a Nabal yeyaw Dawid no, ɛkaa dɛ anka ohwiee mogya gui. Ɛwom, ɛtɔ da bi a na Dawid ntumi nhyɛ ne ho so nanso wampa abaw; ɔkɔɔ so yɛɛ nea ɛsɔ Yehowa ani. Afoforo boaa no ma ogyinaa yiye.—1 Sam. 25:5-13, 32, 33; 2 Sam. 12:1-13.
12. Petro dii mfomso de, nanso dɛn na ɛboaa no ma ɔkɔɔ so tuu mmirika no?
12 Nnipa ho suro maa Petro yɛɛ nneɛma bi a ɛmfata, nanso ɔkɔɔ so bataa Yesu ne Yehowa ho. Bere bi ɔpaa ne Wura Yesu mprɛnsa. (Luka 22:54-62) Bere foforo nso, wanyɛ n’ade sɛ Kristoni. Obuu Yudafo Kristofo sɛ woye sen Amanaman mufo a wɔabɛyɛ Kristofo no. Ɔsomafo Paulo hui sɛ afoforo betumi asuasua Petro ma ɛde mpaapaemu aba asafo no mu, enti ɔkaa n’anim. (Gal. 2:11-14) Ɛnde, Petro bo befuw ma wagyae nkwa mmirikatu no anaa? Dabi. Ɔfaa Paulo afotu no aniberesɛm de yɛɛ adwuma na ɔkɔɔ so tuu mmirika no.
13. Ɔkwan bɛn so na yare betumi ato yɛn hintidua?
13 Ɛtɔ mmere bi a yare nso betumi ayɛ yɛn mmerɛwyɛ. Ɛno nso betumi ato yɛn hintidua. Ebetumi ama yɛagogow yɛn ho wɔ Yehowa som mu na yɛagyae mmirika no tu mpo. Nhwɛso bi ni: Onuawa bi a ɔwɔ Japan bɔɔ asu no, mfe 17 akyi na yare bi bɔɔ no. Daa na odwen ne yare no ho, na ɔyɛɛ mmerɛw wɔ Yehowa som mu. Akyiri yi ɔte tenae koraa; na ɔne anuanom mmɔ. Ɛbaa saa no, mpanyimfo baanu kɔsraa no. Nkɔmmɔ a wɔne no bɔe no hyɛɛ no nkuran ma ofii ase kɔɔ asafo nhyiam bio. Onuawa no kae sɛ: “Anuanom gyee me fɛw so ma ɛkaa me koma paa, na misui mpo.” Yɛn nuabea yi asan agyina ne nan so retu mmirika no.
14, 15. Sɛ akɔnnɔ bɔne sɔre yɛn mu a, dɛn na ɛsɛ sɛ yɛyɛ? Ma nhwɛso.
14 Honam akɔnnɔ ayi nnipa pii ahwe fam. Sɛ akɔnnɔ bɔne sɔre yɛn mu a, ɛsɛ sɛ yɛyɛ nea yebetumi biara na yɛn adwene, yɛn abrabɔ, ne yɛn som ho angu fĩ. Yesu kae sɛ, sɛ yɛn aniwa anaa yɛn nsa to yɛn hintidua a, ‘yɛntow nkyene.’ Ɛno kyerɛ sɛ ɛsɛ sɛ yeyi nsusuwii anaa nneyɛe bɔne biara akwa na yɛatumi akɔ so atu mmirika no.—Monkenkan Mateo 5:29, 30.
15 Onua bi a wɔtetee no nokware no mu kae sɛ bere tenten ni, daa ɔne ne ho di asi. Ɛyɛ a ɔte nka sɛ ɔne ne yɔnko barima nkɔda. Ɔkae sɛ, sɛ ɔwɔ nnipa mu a, ne ho mmae no. Bere a odii mfe 20 no, na ɔyɛ daa kwampaefo ne asafo mu somfo. Nanso eduu baabi no, odii mfomso kɛse bi. Enti mpanyimfo no boaa no, na wɔde Kyerɛwnsɛm no teɛɛ no so. Onua no bɔɔ mpae suaa Onyankopɔn Asɛm Bible no. Afei nso ɔyeree ne ho yɛɛ asɛnka adwuma no de boaa afoforo. Eyinom nyinaa hyɛɛ no den ma ɔkɔɔ so tuu mmirika no. Mfe bi akyi no ɔkae sɛ: “Ɛwom ara a, saa akɔnnɔ no sɔre wɔ me mu, nanso minnyae me ho. Mahu sɛ Yehowa remma wɔnsɔ yɛn nhwɛ ntra nea yebetumi. Enti migye di sɛ Onyankopɔn nim sɛ metumi adi akɔnnɔ no so.” Onua no wiee n’asɛm no sɛ: “Wiase foforo no mu na mehu sɛ me brɛ anyɛ kwa. Saa bere no ara na meretwɛn. Seesei de, me ne me ho bedi asi kosi sɛ ɛbɛba.” Onua no asi ne bo sɛ ɔbɛkɔ so atu nkwa mmirika no.
16, 17. (a) Dɛn na ɛboaa onua bi a na ɔte nka sɛ afoforo ne no anni no yiye? (b) Sɛ yɛmpɛ sɛ biribiara to yɛn hintidua a, dɛn na ɛsɛ sɛ yɛkae?
16 Sɛ yɛn nuanom Kristofo ne yɛn anni no yiye a, ɛno nso betumi ato yɛn hintidua. Onua bi a kan no na ɔyɛ asafo mu panyin wɔ France kae sɛ anuanom ne no anni no yiye. Asɛm no yɛɛ no yaw paa. Enti ewiee ase no, ogyaee adesua ne asɛnka kɔ koraa. Mpanyimfo baanu kɔsraa no, na wɔyɛɛ aso tiee n’asɛm no nyinaa. Wɔhyɛɛ onua no nkuran sɛ ɔmfa n’adesoa nto Yehowa so, na wɔka kyerɛɛ no sɛ nea ehia paa ne sɛ ɔbɛyɛ nea ɛsɔ Onyankopɔn ani. Otiee afotu no guu aso pa mu, na ankyɛ koraa na ofii ase kekaa ne ho bio wɔ asafo no mu.
17 Ɛsɛ sɛ Kristofo nyinaa kae sɛ Yesu Kristo na Onyankopɔn apaw no sɛ asafo no Ti. Enti sɛ nnipa a wɔnyɛ pɛ yɛ yɛn biribi a, ɛnsɛ sɛ yɛma ɛka yɛn som. Yesu ani “te sɛ ogyaframa”; onim biribiara a ɛrekɔ so wɔ asafo no mu sen yɛn koraa. (Adi. 1:13-16) Ebia yebenya adwene sɛ biribi nkɔ yiye wɔ asafo no mu. Nanso ebia Yesu behu sɛ yɛn mmom na yɛante nneɛma ase yiye. Sɛ ehia sɛ Yesu siesie biribi wɔ asafo no mu a, onim ɔkwampa a ɔbɛfa so ayɛ saa ne bere a ɛfata sɛ ɔyɛ saa. Enti ɛnsɛ sɛ yɛma yɛn yɔnko Kristoni biara nneyɛe to yɛn hintidua ma yegyae mmirika no tu.
18. Sɛ ahohia anaa ɔtaa ba yɛn so a, yɛbɛyɛ dɛn agyina mu?
18 Nneɛma abien bi nso wɔ hɔ a ebetumi ato yɛn hintidua. Ɛno ne ahohia anaa ɔtaa, ne asafo no mufo sintɔ. Bere a Yesu de ogufo bi yɛɛ mfatoho no, ɔkae sɛ Onyankopɔn som nti sɛ “ahohia anaa ɔtaa” ba ebinom so a, ɛto wɔn hintidua. Nokware no nti, yebetumi ahyia ɔtaa afi yɛn abusuafo anaa yɛn afipamfo anaa atumfoɔ hɔ. Ɛba saa a, wɔn a ebetumi ahuan wɔn ase paa ne wɔn a ‘wonni ntini biara’ anaa wɔn ase ntim gyidi no mu. (Mat. 13:21) Nanso sɛ yɛde yɛn ho nyinaa bata Yehowa ho a, Ahenni aba no bɛboa yɛn ma yɛanya ntini na yɛatintim wɔ gyidi no mu. Sɛ amanehunu to yɛn a, ɛsɛ sɛ yedwinnwen nneɛma a “ɛsɛ ayeyi” ho. (Monkenkan Filipifo 4:6-9.) Yehowa bɛhyɛ yɛn den wɔ ahohia bere mu na biribiara anto yɛn hintidua.
19. Sɛ afoforo fom yɛn a, dɛn na yɛbɛyɛ na anto yɛn hintidua?
19 Awerɛhosɛm ne sɛ afoforo sintɔ nti, ebinom ate asan; wɔagyae nkwa ho mmirika no tu. Ɛtɔ da bi a onua bi ahonim bɛma no kwan ma wayɛ biribi, nanso yɛn ahonim remma yɛn kwan. Sɛ yɛanhwɛ yiye a, eyi bɛto yɛn hintidua. (1 Kor. 8:12, 13) Sɛ obi fom yɛn a, wohwɛ a, ɛbɛyɛ papa sɛ yɛfa nwansena ho abufuw bere yɛn kuru na yegyae nokware no? Bible tu yɛn fo sɛ ‘yennyae atɛn a yebu nkurɔfo’ na yɛmfa mfirifiri yɛn ho. Sɛ yesusuw sɛ yɛn asɛm yɛ dɛ mpo a, ɛnsɛ sɛ yɛtwe nsɛm mu tann. (Luka 6:37) Sɛ obi yɛ biribi ma ɛhaw wo a, bisa wo ho sɛ: ‘Nea me koma kyerɛ me na migyina so bu afoforo atɛn? Me nuanom sintɔ nti megyae nokware no?’ Sɛ yɛdɔ Yehowa paa a, ɛnde ɛsɛ sɛ yesuae wɔ yɛn komam sɛ yɛremma biribiara a nnipa bɛyɛ nto yɛn hintidua mma yemfi nkwa kwan no so.
MIA W’ANI TU MMIRIKA NO—MMA BIRIBIARA NTO WO HINTIDUA
20, 21. Dɛn na woasi wo bo sɛ wobɛyɛ wɔ nkwa mmirika no ho?
20 So woasi wo bo sɛ ‘wubetu mmirika no awie’? (2 Tim. 4:7, 8) Ɛnde, gye bere sua Bible ne asafo nhoma ahorow, yɛ nhwehwɛmu kɔ akyiri, na dwinnwen nea woresua no ho. Eyi bɛboa ma woahu nneɛma a ebetumi ato wo hintidua. Srɛ Yehowa ma ɔmfa ne honhom kronkron nhyɛ wo den. Kae sɛ, sɛ yɛwatiriw hwe ase a, yebetumi asɔre atu nkwa ho mmirika no awie. Sɛ yedi mfomso mpo a, yebetumi asua biribi afi mu de ahyɛ yɛn gyidi den.
21 Bible ma yehu sɛ, sɛ yɛpɛ daa nkwa a, ɛsɛ sɛ yɛde ahokeka tu mmirika no, na ɛnsɛ sɛ yɛgow yɛn ho anaa yɛte da. Ɛnyɛ kar bi na ɛbɛsoa yɛn ma yɛakogye nkonimbo no, na mmom yɛn ankasa na yebetu mmirika no. Bere a yɛretu mmirika no, Yehowa de “asomdwoe pii” bɛbɔ yɛn kyidɔm. (Dw. 119:165) Yɛwɔ awerɛhyem sɛ Yehowa bɛboa yɛn ma yɛakɔ so atu mmirika no nnɛ, na sɛ yetu wie a, ɔde nhyira a enni kabea adom yɛn.—Yak. 1:12.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Samuel 8:1-22
8 Na ɛbae sɛ Samuel bɔɔ akora no, ɔde ne mma sisii Israel so+ atemmufo.2 N’abakan din de Yoel,+ na nea ɔto so abien no din de Abia;+ wobuu atɛn wɔ Beer-Seba.3 Ne mma amfa n’akwan so;+ wodii mfaso bɔne+ akyi, wogyee adanmude,+ na wɔdan atemmu ani.+4 Na Israel mpanyimfo+ nyinaa boaa wɔn ho ano baa Samuel nkyɛn wɔ Rama.5 Wɔka kyerɛɛ no sɛ: “Hwɛ! Wo de, woabɔ akora, na wo mma nso amfa w’akwan so. Enti si yɛn so hene+ na ommu yɛn atɛn sɛ aman a aka no nyinaa.”6 Na ɛyɛɛ Samuel ani so bɔne sɛ wɔkae sɛ: “Ma yɛn ɔhene na ommu yɛn atɛn” no, na Samuel bɔɔ Yehowa mpae.+7 Ɛnna Yehowa ka kyerɛɛ Samuel+ sɛ: “Nea ɔman no aka nyinaa, tie wɔn+ efisɛ ɛnyɛ wo na wɔapo wo; me mmom na wɔapo me sɛ minnni wɔn so hene.+8 Efi da a mede wɔn fi Egypt bae+ besi nnɛ, nea wɔayɛ de apo me+ akɔsom anyame foforo+ no nyinaa, saa ara na wɔde reyɛ wo yi.9 Enti tie wɔn. Eyi nko na yɛ; bɔ wɔn kɔkɔ, na ka ɔhene a obedi wɔn so+ no kyɛfa kyerɛ wɔn.”10 Na Samuel kaa Yehowa nsɛm no nyinaa kyerɛɛ ɔman a wɔabisa no ɔhene no.11 Na ɔkae sɛ: “Eyi ne ɔhene a obedi mo so no kyɛfa:+ Ɔbɛfa mo mmabarima,+ na ɔde wɔn akɔ ne nteaseɛnam+ ne n’apɔnkɔsotefo+ mu, na ebinom betu mmirika adi ne nteaseɛnam anim;+12 ɔde wɔn bɛyɛ apem apem so ahwɛfo+ ne aduonum aduonum so ahwɛfo,+ na ebinom befuntum n’asase+ na wɔatwa ne nnɔbae,+ na wɔn na wɔbɛyeyɛ n’akode+ ne ne nteaseɛnam ho nneɛma.+13 Ɔde mo mmabea bɛyɛ sradehuam afrafo ne aduannoafo ne paanootofo.+14 Mo mfuw ne mo bobe nturo+ ne mo ngodua nturo+ mu nea eye no, ɔbɛfa na ɔde ama ne nkoa.15 Na obegye mo mfuw mu aba ne mo bobeturo mu aba so ntotoso du du+ ama n’ahemfie mpanyimfo+ ne ne nkoa.16 Ɔbɛfa mo nkoa ne mo mfenaa ne mo mmoa mu nea eye, ne mo mfurum de wɔn ayɛ n’adwuma.+17 Obegye mo nguan+ so ntotoso du du, na mobɛyɛ ne nkoa.18 Na ɛda no, mo hene a moapaw no no nti, mubesu,+ nanso Yehowa rennye mo so saa da no.”+19 Nanso ɔman no antie Samuel,+ na wɔkae sɛ: “Dabi, ɔhene ara na obedi yɛn so.20 Yɛn nso yɛbɛyɛ sɛ aman a aka no nyinaa,+ na yɛn hene bebu yɛn atɛn na wadi yɛn anim ako yɛn ko ama yɛn.”21 Na Samuel tiee ɔman no nsɛm no nyinaa, na ɔka kyerɛɛ Yehowa.+22 Ɛnna Yehowa ka kyerɛɛ Samuel sɛ: “Tie wɔn na si ɔhene ma onni wɔn so.”+ Na Samuel ka kyerɛɛ Israel mmarima no sɛ: “Obiara nkɔ ne kurow mu.”


text:
MMOA A WƆDE MA ABUSUA NO | MMABUN
Bere a Ɛhia Sɛ Wosan Kɔ Fie
ƆHAW NO
Ɛnnɛ, mmerante ne mmabaa pii tu fi fie sɛ wɔrekɔbɔ wɔn bra, nanso sikasɛm nti wobɛhwɛ na wɔasan wɔn akyi. Biribi saa ato wo pɛn?
Sɛ wodɔ wo maame ne wo papa mpo a, ɛnyɛ mmerɛ sɛ wobɛsan w’akyi akɔ fie. Wo deɛ tie asɛm a ababaa bi a ɔde Sarah * kaeɛ: “Bere a metee me ho no, mehuu sɛ afei deɛ manyin, na me ara mɛtumi ayɛ nneɛma bi; ɛnyɛ obi na ɔbɛyɛ ama me. Nanso mesan baa fie no, na mayɛ sɛ akɔdaa bi.” Richard nso kaa sɛ: “Na mempɛ sɛ mesan kɔtena m’awofo so. Nanso, na metwe a ɛmma. Enti twa ara na na ɛtwa sɛ mesan kɔ fie. Na mafɛre me tirim.”
Sɛ biribi saa ato wo a, asɛm a yɛresusu ho yi bɛtumi aboa wo ma wasan agyina wo nan so.
NEA ƐDE ƆHAW NO BA
Sikasɛm. Sɛ mmerante ne mmabaa fi abrabɔ ase a, ɔhaw baako a ɛtaa pem wɔn ntɛm ne sikasɛm. Richard kaa sɛ, “Bere a mefii m’awofo nkyɛn no, na ɛyɛ den sɛ mɛhwɛ me ho. Sika a mewɔ da hɔ nyinaa saeɛ.” Asɛm koro no ara na ɛtoo ababaa bi a ne din de Shaina. Bere a ɔdii mfe 24 na ɔfii fie kɔhyɛɛ ɔbra ase, nanso afe ne fã akyi no, ɔsan baeɛ. Ɔno ankasa kaa sɛ: “Manhwɛ me sikasɛm yie. Enti bere a mefii fie no, na menni kaprɛ mpo da me ho, na meresan aba no, na ɛka na ɛso me.” *
Adwumasɛm. Sɛ obi te ne ho fi n’awofo ho na n’adwuma fi ne nsa a, ne sikasɛm ne ntotoe biara a wayɛ bɛtumi asɛe. Biribi saa too Shaina. Ɔkaa sɛ: “Mekɔɔ sukuu kɔsuaa ayaresa ho ade kakra, na mewieeɛ no, adwumakuo bi boa ma menyaa adwuma. Nanso akyiri yi, adwuma no fii me nsa. Afei na menhu nea menyɛ bio. Asɛm no ne sɛ na menni kuro kɛse mu, enti bere a m’adwuma sɛeeɛ no na mennya adwuma foforo biara!”
Wɔanhwɛ kwan saa . . . Mmerante ne mmabaa repɛ adwuma a, wɔn mu pii nnim sɛ ɛgye animia na wɔn nsa akɔ wɔn ano. Mpɛn pii no wɔwura adwuma no mu ansa na wɔahu sɛ ɛnyɛ ahogono saa. Afei deɛ na fahodi a wɔsusu sɛ wɔbɛnya no ate wɔn ani so. Wɔba bɛhu sɛ sɛɛ mpaninyɛ nna fam.
NEA WOBƐTUMI AYƐ
Ma w’awofo nhu sɛ wopɛ sɛ wosan ba fie. Mobɛtumi asusu nea ɛdidi so yi ho: Wobɛtena fie hɔ akɔsi da bɛn? Wobɛyɛ dɛn aboa w’awofo ma wɔatua ɛka ahorow a wɔbɔ no? Efie nnwuma bɛn na wobɛtumi ayɛ aboa wɔn? Wobɛyɛ dɛn anya sika ahyɛ ɔbra ase bio? Ma ɛntena w’adwenem sɛ ɛmfa ho mfe a woadi no, woabɛhyɛ w’awofo ase bio; enti ɛsɛ sɛ wodi wɔn mmara so.—Bible mu asɛm: Exodus 20:12.
Hu sɛnea wobɛhwɛ wo sika so yie. Nwoma a wɔato din The Complete Guide to Personal Finance: For Teenagers and College Students ka sɛ: “Nneɛma a wode wo sika yɛ na ɛkyerɛ sɛ wobɛtumi ahwɛ wo sika so yie anaasɛ woretumi. . . . Adeɛ a ɛsɛ sɛ ɛtena w’adwenem daa ne sɛ worensɛe sika wɔ nneɛma a ɛho nhia ho.”—Bible mu asɛm: Luka 14:28.
Hwehwɛ afotu pa. Sɛ wobisa w’awofo anaa ɔpanin bi a, ɔbɛtumi aboa wo ma woahu sɛnea wobɛsie sika, atoto wo sikasɛm yie, na woatuatua wo ho aka. Ababaa bi a ɔde Marie kaa sɛ: “Ná ɛsɛ sɛ mefi biribiara ase foforo. M’adamfo bi boaa me ma mehuu nneɛma a ɛho hia ne nea ɛnsɛ sɛ mede ha me ho. Me ho dwirii me paa, efisɛ nneɛma a na matotɔ no pii so nni mfaso! Afei mehuu sɛ, sɛ mɛtumi ate me ho abɔ me bra a, gye sɛ menya ahosodi.”—Bible mu asɛm: Mmebusɛm 13:10.
Ɛnyɛ adwuma a woyɛ na ɛhia, na mmom sɛ wobɛtumi ayɛ no yie
Kɔ so hwehwɛ adwuma. Seesei a wowɔ fie yi, wowɔ bere kakra; enti fa hwehwɛ adwuma. Nanso hwɛ yie: Sɛ worepɛ adwuma a, ebinom bɛka sɛ hwehwɛ “adwuma a ɛda wo koma so.” Nanso sɛ woka sɛ “adwuma a ɛda wo koma so” nko ara na wobɛyɛ a, sɛ ebi bɛtɔ wo nan so koraa a, wobɛprɛ atwene! Enti mfa w’adwene nsi adwuma baako so, anyɛ saa a wobɛkyinkyin saa. Kae sɛ ɛnyɛ adwuma a woyɛ na ɛhia, na mmom sɛ wobɛtumi ayɛ no yie. Nokwasɛm ne sɛ, sɛ obi nim n’adwuma yie a, ɔde anigye na ɛyɛ. Adwuma bɛyɛ wo dɛ a, ɛgyina wo so na ɛnyɛ adwuma no!


text:
Bɔne, gyidi ne asɛde
1Da bi Yesu ka kyerɛɛ n’asuafo no se, “Ɛyɛ dɛn ara a sɔhwɛ a ɛde onipa kɔ bɔne mu no bɛba, nanso onipa a ɛnam no so bɛba no, onnue. 2 Eye ma saa onipa no sɛ wɔde ɔbo a emu yɛ duru bi bɛsɛn ne kɔn mu atow no akyene po mu sen sɛ ɔbɛto nkumaa yi mu baako hintidua ama wayɛ bɔne. 3 Enti monhwɛ mo ho so yiye. Sɛ wo nua fom wo a, ka n’anim na sɛ onu ne ho a, fa ne bɔne kyɛ no. 4 Sɛ nso ɔfom wo mpɛn ason da koro na mpɛn dodow a ɔfom wo no nyinaa, ɔde ahonu srɛ wo a, fa kyɛ no.”
5 Da bi, asomafo no ka kyerɛɛ Yesu se, “Awurade, hyɛ yɛn gyidi mu den.”
6 Yesu buaa wɔn se, “Sɛ mowɔ gyidi te sɛ onyaa aba a, anka mubetumi aka akyerɛ ankye yi se, ‘Tutu kogu po mu,’ na ɛbɛba mu saa. 7 Mo mu hena na ɔwɔ ɔsomfo a ɔyɛ n’afum adwuma anaasɛ ɔhwɛ ne mmoa na ofi afum ba a, ɔbɛka akyerɛ no se, ‘W’aduan si hɔ na kodidi?’ 8 Na mmom ɔrenka nkyerɛ no se, ‘Noa aduan ma me na sɛ mididi wie a, wo nso woakodidi?’ 9 Sɛ ɔsomfo yi yɛ n’asɛde yi a, ne wura no bɛda no ase anaa? 10 Saa ara nso na sɛ mo nso moyɛ mo asɛde a, ɛsɛ sɛ moka se, ‘Yɛyɛ asomfo a ayeyi mfata yɛn, yɛn asɛde a ɛsɛ sɛ yɛyɛ na yɛayɛ no.’ “
Akwatafo du no ayaresa
11 Bere bi a Yesu rekɔ Yerusalem no, ɔfaa Samaria ne Galilea hye so. 12 Ɔrebɛn akuraa bi ase no akwatafo du bi a na wogyinagyina kurotia no huu no 13 teɛteɛɛm se, “Yesu, yɛn wura, hu yɛn mmɔbɔ.”
14 Yesu huu wɔn no, ɔka kyerɛɛ wɔn se, “Momfa mo ho nkɔkyerɛ ɔsɔfo!” Bere a akwatafo no rekɔ no, wɔn ho yɛɛ wɔn den.
15 Wɔn mu baako hui sɛ ne ho ayɛ no den no, ɔsan n’akyi de ahurusi yii Onyankopɔn ayɛ se, “Anuonyam nka Onyankopɔn, wama me ho ayɛ me den!” 16 Ɔbɛkotow Yesu anim daa no ase. Na saa ɔbarima yi yɛ Samaria ni.
17 Yesu bisae se, “Ɛnyɛ nnipa du na wɔn ho yɛɛ wɔn den? Baakron a wɔaka no wɔ he? 18 Adɛn nti na ɔmanfrani yi nko na wasan aba sɛ ɔrebeyi Onyankopɔn ayɛ?”
19 Yesu ka kyerɛɛ no se, “Sɔre kɔ; wo gyidi ama wo ho ayɛ wo den.”
20 Da bi Farisifo bi bisaa Yesu se, “Bere bɛn na Onyankopɔn Ahenni no bɛba?” Yesu buaa wɔn se, “Onyankopɔn Ahenni no nnam nsenkyerɛnne bi a mubehu so na ɛbɛba, 21 na obi rentumi nkyerɛ mo se, ‘Ɛwɔ ha anaa ɛhɔ! Efisɛ, Onyankopɔn Ahenni no te mo mu.”
22 Na ɔka kyerɛɛ n’asuafo no se, “Mmere bi bɛba a mo ani begyina sɛ mubehu me bere tiaa bi wɔ mo nkyɛn nanso morenhu me. 23 Sɛ nnipa ka kyerɛ mo se mewɔ ha anaa baabi foforo a, munnni wɔn akyi. 24 Sɛnea anyinam pa gya wɔ wim ma nnipa nyinaa hu no, saa ara nso na me ba a mɛsan aba no, bɛyɛ. 25 Nanso ansa na eyinom nyinaa bɛba mu no, ɛsɛ sɛ mihu amane na me nkurɔfo nso po me.
26 “Sɛnea Noa bere so nnipa yɛɛ asoɔden no, saa ara nso na sɛ meba a, ɛbɛyɛ ne no. 27 Saa bere no, nnipa didii, nomee, warewaree kɔsii sɛ Noa kɔhyɛɛ hyɛn no mu na nsuyiri bɛfaa saa nnipa no nyinaa.
28 “Saa ara nso na Lot bere so no, na ɛte. Nnipa didii, nomee, dii gua, yɛɛ mfuw, sisii adan, 29 kosii sɛ Lot fii Sodom na ogya ne sɔfere fi soro bɛhyew saa nnipa no nyinaa. 30 Saa ara nso na da a mɛsan aba no, ɛbɛyɛ.
31 “Saa da no, ɛnsɛ sɛ obiara a ɔwɔ adwuma mu, afuw mu anaa gua so san n’akyi ba fie sɛ ɔrebɛsesaw n’ahode. 32 Monkae asɛm a ɛtoo Lot yere. 33 Obiara a ɔdɔ ne kra no, ebefi ne nsa. Na nea ɔbɛhwere ne kra no, benya. 34 Da no, wɔbɛfa nnipa baanu a wɔda faako no mu baako agyaw ɔbaako. 35 Saa ara nso na wɔbɛfa mmea baanu a wɔrenoa aduan no mu baako agyaw ɔbaako. 36 Mmarima baanu a wɔreyɛ adwuma wɔ afum no nso, wɔbɛfa ɔbaako agyaw ɔbaako.”
37 Asuafo no bisaa Yesu se, “Awurade, ɛhe na wɔde wɔn bɛkɔ?” Yesu buaa wɔn se, “Baabi a efunu wɔ no, apete mpa hɔ!”


text:
Okuafo ho bɛ
1Da no ara, Yesu fii adi kɔtenaa mpoano. 2 Nnipakuw kɔɔ ne nkyɛn wɔ hɔ. Ɔkɔtenaa ɔkorow bi mu a na nnipakuw no nso gyinagyina mpoano hɔ. 3 Ofitii ase kyerɛkyerɛɛ wɔn abebu mu se, “Da bi okuafo bi kɔɔ n’afum koguu aba. 4 Ogu so regu no, aba no bi guu ɔkwan mu ma nnomaa bɛsosɔw ne nyinaa. 5 Ebi nso koguu abotan so. Ankyɛ na aba no fifii. 6 Esiane sɛ na dɔte a ɛwɔ abotan no so no sua no nti, owia bɔɔ so no ne nyinaa hyewee. 7 Aba no bi nso guu nsɔe mu. Efifii no, nsɔe no kyekyeree no ma ewui. 8 Nanso aba no bi guu asase pa mu. Enyinii, sow aba mmɔho aduasa; ebi aduosia, ɛnna afoforo nso, ɔha. 9 Nea ɔwɔ aso no, ma ontie!”
Nea enti a Yesu kasa abebu mu
10 Owiee ne nkyerɛkyerɛ no, n’asuafo no baa ne nkyɛn bebisaa no se, “Adɛn na daa wonam abebu so kasa kyerɛ nnipa no?”
11 Yesu buaa wɔn se, “Mo de, wɔde ɔsoro ahenni no ho ahintasɛm ama mo; na wɔn de, wɔmfa mmaa wɔn.
12 “Nea ɔwɔ biribi no, wɔbɛma no bi aka ho na wanya ma abu no so. Na nea onni ahe bi no, kakra a ɔwɔ no mpo, wobegye afi ne nsam. 13 Nea enti a ɛma mekasa kyerɛ wɔn abebu mu no ne sɛ, wohu, nanso wonhu. Wɔte, na wɔnte ase.
14 “Eyi maa Yesaia nkɔm a ɔhyɛe se, ‘Ɔte de mobɛte, nanso morente ase; ohu de mubehu, nanso morenhu. 15 Efisɛ, ɔman yi koma apirim. Wɔyɛ asoɔden; wɔakatakata wɔn ani. Sɛ ɛnte saa a anka wɔn ani behu ade, na wɔn koma ate asɛm ase, na wɔanu wɔn ho, asan aba me nkyɛn, na masa wɔn yare’ no baa mu. 16 Na mo de, wɔahyira mo ani sɛ enhu ade; wɔahyira mo aso sɛ ɛnte asɛm. 17 Na me de, mereka akyerɛ mo se, adiyifo ne atreneefo pii pɛe sɛ wohu nea muhu no, nanso wɔanhu. Wɔpɛe sɛ wɔte nea mote, nanso wɔante.
Okuafo ho bɛ no asekyerɛ
18 “Afei muntie bɛ a ɛfa okuafo a ɔkoguu aba wɔ n’afum no ho no asekyerɛ. 19 Wɔn a wotie Onyankopɔn asɛm no, na wɔnte ase no te sɛ aba a eguu kwan mu no. Ɔbɔnefo no ba behwim nea wɔadua wɔ wɔn koma mu no. 20 Aba a eguu abotan so no gyina hɔ ma wɔn a wɔte asɛm no na wɔde anigye so mu. 21 Nanso asɛm no ntim wɔ wɔn mu. Eyi nti ɛnkyɛ na asɛm no awu. Esiane sɛ asɛm no awu nti, sɛ ɔhaw anaa ɔtaa bi ba a, wɔpa abaw. 22 Aba a eguu nsɔe mu no gyina hɔ ma wɔn a wotie asɛm no, nanso wiase yi mu abrabɔ mu haw ne agyapade ho dwene nti, ɛmma asɛm no ntumi nyɛ wɔn mu adwuma. 23 Na aba a eguu asase pa mu no gyina hɔ ma wɔn a wotie asɛm no, na wɔte ase. Wɔsow aba mmɔho aduasa; ebi aduosia; ɛnna afoforo nso, ɔha.”
Wura ne aburow ho bɛ
24 Yesu de bɛ foforo kaa asɛm se, “Ɔsoro ahenni no te sɛ okuafo bi a oduaa aburow wɔ n’afum. 25 Da koro anadwo a wada no, ne tamfo nso beduaa wura fraa aburow a wadua no. 26 Aburow no renyin no, na wura no nso renyin.
27 “Okuafo no apaafo bɛka kyerɛɛ no se, ‘Owura, aburow a wuduae no, wura bi afifi wɔ ase!’ Okuafo no buae se,
28 “‘Ɔtamfo bi na oduae!’ “Apaafo no bisaa no se, ‘Wopɛ sɛ yɛkotutu saa wura no anaa?’
29 “Obuaa wɔn se, ‘Dabida!’ Anhwɛ a, na moatutu aburow no bi afra wura no. 30 Momma ne nyinaa nnyin nkosi twabere, na mama atwafo ayiyi wura no afi aburow no mu ahyew, na wɔde aburow no nso agu asan so.’ “
Onyaa aba ho bɛ
31 Yesu buu wɔn bɛ foforo se, “Ɔsoro ahenni no te sɛ onyaa aba ketewaa bi a obi duae wɔ n’afum. 32 Ɛyɛ aba ketewaa bi, nanso sɛ enyin a, ɛyɛ dutan kɛse ma nnomaa kɔsisi n’abaa so.”
Mmɔkaw ho bɛ
33 Obuu wɔn bɛ foforo se, “Ɔsoro ahenni no te sɛ abodootofo a ɔde mmɔkaw fra mmɔre na ɔka fra kosi sɛ mmɔkaw no bɛfra mmɔre no nyinaa yiye, na ama atu.”
34 Yesu nam abebu so na ɔkasa kyerɛɛ nnipadɔm no. 35 Esiane sɛ na adiyifo ahyɛ nkɔm sɛ ɔnam abebu so bɛkasa nti, wanka asɛm a wamfa abebu amfra mu. Nkɔm a adiyifo no hyɛe ne sɛ, “Mɛkasa abebu mu, na maka anwonwade mu ahintasɛm a efi adebɔ mfitiase.”
Wura ne aburow ho bɛ no asekyerɛ
36 Afei, Yesu fii nnipadɔm no nkyɛn kɔɔ fie. N’asuafo no baa ne nkyɛn bɛka kyerɛɛ no se, ɔnkyerɛ wɔn abebu a ɛfa wura ne aburow ho no ase.
37 Yesu buaa wɔn se, “Me, Onipa Ba no, mene okuafo a oduaa aburow no. 38 Afuw no ne wiase, na aburow no nso gyina hɔ ma wɔn a wɔyɛ ahenni no mma; wura no nso gyina hɔ ma wɔn a wɔyɛ ɔbonsam mma. 39 Ɔtamfo a oduaa wura fraa aburow no ne ɔbɔnefo no. Otwabere no yɛ wiase awiei; atwafo no ne abɔfo.
40 “Sɛnea asɛnka no mu, wotutuu wura no fii aburow no mu kɔhyewee no, saa ara na ɛbɛyɛ wiase awiei. 41 Onipa Ba no bɛsoma n’abɔfo na wɔabɛboaboa wɔn a wɔpɛ bɔne, nsɛmmɔnedifo nyinaa ano afi ahenni no mu, 42 na wɔatow wɔn agu ogyatannaa no mu, ahyew wɔn. Ɛhɔ na osu ne agyaadwo wɔ. 43 Na atreneefo no bɛhyerɛn sɛ owia wɔ wɔn Agya ahenni no mu. Nea ɔwɔ aso no, ma ontie!”
Agyapade ho bɛ
44 Yesu toaa abebu no so se, “Ɔsoro ahenni no te sɛ agyapade bi a obi kohui wɔ afuw bi mu, na ɔde ahopere kɔtɔn n’ahode nyinaa, nyaa sika a ɛbɛso saa afuw no tɔ, na ne nsa aka agyapade no!
Ahene pa ho bɛ
45 “Bio, Ɔsoro ahenni no te sɛ obi a odi ahene pa ho gua a ɔrepɛ ahene pa atɔ. 46 Ɔkonyaa bi a ɛyɛ fɛ mmoroso, enti ɔkɔtɔn n’ahode nyinaa de kɔtɔe!”
Asaugu ho bɛ
47 Yesu toaa so bio se, “Ɔsoro ahenni no te sɛ obi a ɔkoguu asau wɔ asu bi mu yii nsumnam ahorow bebree. 48 Asau no yɛɛ ma no, ɔtwe baa koko so. Afei, ɔtenaa ase yiyii nam pa no guu kɛntɛn mu, ɛnna ɔtow nea enye no gui. 49 Saa ara na wiase awiei bɛyɛ. Abɔfo no bɛba abɛpaw nnebɔneyɛfo no afi atreneefo no mu. 50 na wɔatow nnebɔneyɛfo no agu ogyatannaa no mu; ɛhɔ na osu ne agyaadwo wɔ. 51 Mote ase?” N’asuafo no buaa no se, “Yiw.”
52 Yesu toaa ne nkyerɛkyerɛ no so se, “Kyerɛwsɛm no akyerɛkyerɛfo a wɔabɛyɛ m’asuafo no te sɛ ofiwura a wayi n’agyapade foforo ne dedaw nyinaa adi.”
Wɔpo Yesu wɔ Nasaret
53 Yesu wiee n’abebu no, ofii nea ɔwɔ hɔ. 54 Ɔkɔɔ ne kurom Nasaret. Ɔkyerɛkyerɛɛ wɔn hyiadan mu maa wɔn a wotiee no no ho dwiriw wɔn. Wobisabisaa wɔn ho wɔn ho se, “Ɛhe na saa ɔbarima yi konyaa nyansa a ɔde yɛ anwonwade sɛɛ yi?
55 “Ɛnyɛ kapentani no ba no ni? Ɛnyɛ ne na ne Maria? Ɛnyɛ ne nuammarimanom ne Yakobo ne Yosef ne Simon ne Yuda? 56 Ɛnyɛ yɛne ne nuammeanom na ɛte ha? Na afei, ɛhe na okonyaa eyinom nyinaa yi?” 57 Wɔn bo fuw no. Yesu ka kyerɛɛ wɔn se, “Odiyifo wɔ anuonyam wɔ baabiara, gye ne man mu anaa ne nkurɔfo mu!” 58 Esiane sɛ wɔannye no anni no nti, wanyɛ anwonwade bebree wɔ hɔ!


text:
Timoteo II 2Nkwa Asem (NA-TWI)
Ma Kristo ahoɔden nhyɛ wo den
2 Na wo, me ba, ɛnam adom a ama yɛne Kristo Yesu ayɛ baako no nti, yɛ den. 2 Fa nsɛm a wotee sɛ mereka akyerɛ adansedifo bebree no, na fa hyɛ nnipa a wugye wɔn di na wobetumi akyerɛ afoforo nso.
3 Sɛ amanehunu ba wo so a, mia w’ani tena sɛ Kristo Yesu sraani pa. 4 Obi a odi sraa no mfa ne ho nhyehyɛ afisɛm mu, efisɛ, ɔpɛ sɛ ɔsɔ ne panyin ani. 5 Saa ara nso na obi a ɔfra akansi mu a otu mmirika no rentumi nni nkonim gye sɛ odi akansi no mmara so. 6 Okuafo a wadɔw n’afuw no, ɛsɛ sɛ onya mu nnɔbae a edi kan no. 7 Dwen nsɛm a mereka yi ho efisɛ, Awurade bɛma woate biribiara ase.
8 Kae Dawid aseni Yesu Kristo a wonyanee no fii awufo mu sɛnea wɔkaa no Asɛmpa a mekaa ho asɛm no mu no.
9 Esiane sɛ meka Asɛmpa no nti, mihu amane; mpo, wɔagu me nkɔnsɔnkɔnsɔn sɛ ɔdebɔneyɛfo. Nanso Onyankopɔn asɛm no ngu nkɔnsɔnkɔsɔn mu; 10 na eyi nti biribiara a ɛbɛba me so no, esiane onyankopɔn nnipa a wɔayi wɔn no nri migyina ano sɛnea ɛbɛyɛ a wɔn nso benya nkwagye ne anuonyam a enni awiei a ɛwɔ Kristo Yesu mu no.
11 Nsɛm a ɛsɛ sɛ wode wo ho to so ni. “Sɛ yɛne no wui a, yɛne no bɛtena ase. 12 Sɛ yetumi tena ase a, yɛne no bedi hene. Sɛ yɛpa no a, ɔno nso bɛpa yɛn. 13 Sɛ yɛnyɛ nokwafo a, ɔno de, ɔyɛ ɔnokwafo efisɛ, ɔrentumi ntwa ne ho nkontompo.”
Nnye akyinnyehunu
14 Monkae mo nkurɔfo wɔ eyi ho na mommɔ wɔn kɔkɔ wɔ Onyame anim sɛ wonnni wɔn ho akasakasa. Ɛmfa asɛm pa mma. Sɛ wɔyɛ saa a, ɛsɛe atiefo no adwene. 15 Bɔ mmɔden sɛ wobɛyɛ odwumayɛfo a womfɛre Onyankopɔn adwuma no yɛ ho na wokyerɛ nokware a ɛwɔ Onyankopɔn asɛm no mu no, na woafata n’anim. 16 Twe wo ho fi nsenhuhu a ɛho ntew ho efisɛ, ɛno na ɛpam nnipa fi Onyankopɔn ho. 17 Nea wɔkyerɛ no te sɛ akisikuru a edidi fa honam no ani. Saa akyerɛkyerɛfo yi mu baanu ne Himeneo ne Fileto. 18 Wɔaman afi nokware no ho na wɔka kyerɛ gyidifo bi se, yɛn wusɔre no atwam dedaw nam saa asɛm no so sɛe wɔn adwene.
19 Nanso obi rentumi nhinhim fapem dennen a Onyankopɔn ato no efisɛ, wɔakyerɛw saa nsɛm yi wɔ so: “Awurade nim wɔn a wɔyɛ ne de,” na “Obiara a ɔka se ɔyɛ Awurade de no, ɛsɛ sɛ ɔtwe ne ho fi bɔne ho.” 20 Nkuku ne nkaka wɔ ofi kɛse mu. Ebi wɔ hɔ a wɔde dwetɛ na ayɛ, ebi nso wɔde sika kɔkɔɔ na ayɛ. Wɔde dua na ayɛ bi na afoforo nso wɔde dɔte. Ebi wɔ hɔ a ɛwɔ hɔ ma nnapɔnna bi na afoforo nso daa wɔde di dwuma. 21 Sɛ obi tew ne ho fi saa nneɛma bɔne no ho a, wɔde no bɛyɛ nnwuma sononko efisɛ, watu ne ho asi hɔ, asiesie ne ho ama ne wura sɛ dwuma pa biara a ɛsɛ sɛ odi no, obedi.
22 Tew wo ho fi mmerantebere mu nneɛma ho na tiw nneɛma a ɛho tew akyi na di trenee, gyidi, ɔdɔ ne asomdwoe a ɛka wo ne wɔn a wofi koma pa mu bom frɛ Awurade ma ɔboa no akyi.
23 Mfa wo ho nhyehyɛ nkwasea akyinnye a ɛmfa hwee mma no mu efisɛ, ɛde akasakasa ba. 24 Ɛnsɛ sɛ Awurade somfo ne obi nya akasakasa. Ɛsɛ sɛ ɔyɛ ayamye ma obiara. Ɛsɛ sɛ ɔyɛ ɔkyerɛkyerɛfo pa a ɔwɔ boasetɔ nso, 25 a sɛ wɔn a wɔne no di asi fom a, ɔtɔ ne bo ase teɛ wɔn so, sɛ ebia, Onyankopɔn bɛsakra wɔn adwene na wɔahu nokware no. 26 Na wɔn adwene mu ada hɔ na wɔaguan afi ɔbonsam a wakyere wɔn ama wɔyɛ n’apɛde no afiri mu.


text:
ƆWƐN-ABAN—NEA ADESUA NSƐM WOM October 2013
Nsɛmma nhoma yi ma yehu sɛ Ɔbɔadeɛ no tumi ne ne nyansa da adi wɔ abɔde mu. Afei nso hwɛ sɛnea yebetumi de mpae bi a Yesu bɔe abɔ yɛn bra.
Wotuu Wɔn Ho Mae Koraa wɔ Philippines
Hwɛ nea ɛkaa ebinom ma wogyaee wɔn nnwuma, tɔn wɔn ahode, na wɔayɛ wɔn ho awiɛmfoɔ reka asɛm no wɔ Philippines nkuraase.
Abɔde Ma Yehu sɛ Onyankopɔn Wɔ Hɔ
Hwɛ nea yebetumi ayɛ de aboa nkurɔfo ma wɔahu Ɔbɔadeɛ no ho nokwasɛm na yɛn ankasa nso anya ne mu gyidi.
Woyɛ Yehowa Akoa
—Som No
Dɛn na yɛbɛyɛ na Satan amfa yɛn anyɛ nkoa? Sɛ obi yi ne yam som Yehowa a, nhyira bɛn na ɛwɔ hɔ ma no?
ASETENAM NSƐM
Yɛde Yɛn Ho Ato Yehowa So Anya Nhyira Pii
Malcolm ne Grace Allen mu biara de bɛboro mfe 75 asom Yehowa. Hwɛ sɛnea wɔn ankasa hui sɛ Yehowa hyira wɔn a wɔde wɔn ho to no so no.
Mpae a Ɛka Koma
—Sua Biribi Fi Mu
Dɛn na yebetumi asua afi Lewifo mpae no mu? Ɛbɛyɛ dɛn na yɛn mpaebɔ aka koma?
Fa Yesu Mpae no Bɔ Wo Bra
Bere a Yesu bɔɔ mpae no, ɔde Yehowa apɛde dii kan ansa na ɔde n’adesrɛ reto n’anim. Yɛbɛyɛ dɛn de Yesu mpae no abɔ yɛn bra?
Wubetumi Abɔ Nnipa Pii Kɔkɔ?
Hwɛ sɛnea ebinom de hokwan biara a wonya di nkurɔfo adanse wɔ mmɔnten so.


text:
Yehowa Adansefo awofo na ɛtetee no (n’agya yɛɛ asafo mu panyi). Tammie nyaa ahotoso sɛ ɔwɔ nokware som biako nkutoo no mu. Ɔyɛɛ daa akwanpae wɔ ne mfe aduasa mu (ɔde nnɔnhwerew bɛyɛ aduokrɔn ɔsram biara yɛe asɛmpaka adwuma, obuui akontaa a ɛkyerɛɛ sɛ ɔne nnipa du (10) suae Bible na afei nso ɔde Ɔwɛn Aban nsɛmma nhoma ne nhoma ɔha (100) ma ɔsram biara mu, ɔmae mmuae na ɔyɛe ɔyɛkyerɛ ahorow wɔ Teokrase Ɔsom Sukuu mu bere a na woadi mfe ason (7). N’abusua ne ne nnamfo buu no sɛ Yehowa adansefo nyinaa nhwɛso, kosii bere a ɔdɔ a ɛwɔ anohyeto no baa n’awiei maa biabiara a ɛwɔ n’asetram sɛe. Yesu mu nkutoo na Tammie huui nea wɔahwehwɛ bere tenteenten.
Category: Wɔn a Woafi Featured
Anna Marie – osuahu no a ama woafi Yehowa Adansefo no mu
ANNA MARIE ADANSEDI NO
Ebia woahu no wɔ Ahenni Asa wonim saa ɔbaabun ahoɔfɛfo onuawa a ɔwɔ mmofra no. Onii a ɔbɔ mmɔden sɛ ɔbɛtete ne mma wɔ nokware no mu nkutoo. Nea wobuu no sɛ ɔmfata okunu biara efisɛ biribi pa biara nni neho. “Obiara rempɛ wo ne w’adesoa! sɛnea onuawa akwampae anuonyamfo bi kae kyerɛɛ me no.
Te sɛ mo mu bebree fam no, wɔtetee me wɔ me mofraberem sɛ Yehowa Danseni. Nokwarem no na me dɔ Yehowa wɔ m’asetra nyinaa mu. Na me dɔ Anuanom Mmarima ne Mmea na afei megyee dii sɛ (Ɔwɛn Aban Ahyehyɛde) yɛ “NOKWARE NO”. Minyinee wɔ San Francisco bere a Vietnam Ɔko a Abibifo Amanyɔkuw (Black Pather), asesewfo ne “Hippie” Movement fii ase no, na me botowee sɛ me gyae “nokware no” bɛsɛe me wɔ ɔkwan bi so efisɛ mintumi “nnyɛ” adepa biara”. Bio nso, me yare wɔ fewdi ne atemmu ne Harmagedon ho suro a ɛnkyɛ ɛbɛba. Nanso yefunu ɛto anan a mefae wɔ mfe 19 (akyiri a me mma no papa gyaw yɛn hɔ wɔ afe 1974 awiei no) Yehowa Adansefo no bisaa me sɛ “dɛn nti na memma me mma awu efisɛ mempɛ sɛ m’asetra ne Yehowa trenee ahwehwɛde hyia? So wopɛ ANKASA sɛ wodi wo mma mogya ho asōdi? Continue reading “Anna Marie – osuahu no a ama woafi Yehowa Adansefo no mu”


text:
Nea Smyrni ( ग्रीस )
अन्य शहरों के बीच दूरी
- दूरी Nea Smyrni - एथेंस
- दूरी Nea Smyrni - Thessaloniki
- दूरी Nea Smyrni - Piraeus
- दूरी Nea Smyrni - Patra
- दूरी Nea Smyrni - Peristeri
- दूरी Nea Smyrni - Irakleion
- दूरी Nea Smyrni - Larisa
- दूरी Nea Smyrni - Kallithea
- दूरी Nea Smyrni - Kalamaria
- दूरी Nea Smyrni - Nikaia
- दूरी Nea Smyrni - Volos
- दूरी Nea Smyrni - Acharnes
- दूरी Nea Smyrni - एथेंस
- दूरी Nea Smyrni - Keratsini
- दूरी Nea Smyrni - Khalandrion
- दूरी Nea Smyrni - Vrilissia
- दूरी Nea Smyrni - Aigaleo
- दूरी Nea Smyrni - Marousi
- दूरी Nea Smyrni - Zografos
- दूरी Nea Smyrni - Marousi
- दूरी Nea Smyrni - Nea Ionia
- दूरी Nea Smyrni - Palaio Faliro
- दूरी Nea Smyrni - Ioannina
- दूरी Nea Smyrni - Korydallos
- दूरी Nea Smyrni - Vyronas
- दूरी Nea Smyrni - Agia Paraskevi
- दूरी Nea Smyrni - Kavala
- दूरी Nea Smyrni - Galatsi
- दूरी Nea Smyrni - Rodos
- दूरी Nea Smyrni - Serres
- दूरी Nea Smyrni - Chania
- दूरी Nea Smyrni - Chalkida
- दूरी Nea Smyrni - Katerini
- दूरी Nea Smyrni - Alexandroupoli
- दूरी Nea Smyrni - Petroupolis
- दूरी Nea Smyrni - Kalamata
- दूरी Nea Smyrni - Trikala
- दूरी Nea Smyrni - Xanthi
- दूरी Nea Smyrni - Lamia
- दूरी Nea Smyrni - Irakleio
- दूरी Nea Smyrni - Kifisia
- दूरी Nea Smyrni - Komotini
- दूरी Nea Smyrni - Sykies
- दूरी Nea Smyrni - Veroia
- दूरी Nea Smyrni - नाटक
- दूरी Nea Smyrni - Agrinio
- दूरी Nea Smyrni - Alimos
- दूरी Nea Smyrni - Polichni
- दूरी Nea Smyrni - Kozani
- दूरी एथेंस - Nea Smyrni
- दूरी Thessaloniki - Nea Smyrni
- दूरी Piraeus - Nea Smyrni
- दूरी Patra - Nea Smyrni
- दूरी Peristeri - Nea Smyrni
- दूरी Irakleion - Nea Smyrni
- दूरी Larisa - Nea Smyrni
- दूरी Kallithea - Nea Smyrni
- दूरी Kalamaria - Nea Smyrni
- दूरी Nikaia - Nea Smyrni
- दूरी Volos - Nea Smyrni
- दूरी Acharnes - Nea Smyrni
- दूरी एथेंस - Nea Smyrni
- दूरी Keratsini - Nea Smyrni
- दूरी Khalandrion - Nea Smyrni
- दूरी Vrilissia - Nea Smyrni
- दूरी Aigaleo - Nea Smyrni
- दूरी Marousi - Nea Smyrni
- दूरी Zografos - Nea Smyrni
- दूरी Marousi - Nea Smyrni
- दूरी Nea Ionia - Nea Smyrni
- दूरी Palaio Faliro - Nea Smyrni
- दूरी Ioannina - Nea Smyrni
- दूरी Korydallos - Nea Smyrni
- दूरी Vyronas - Nea Smyrni
- दूरी Agia Paraskevi - Nea Smyrni
- दूरी Kavala - Nea Smyrni
- दूरी Galatsi - Nea Smyrni
- दूरी Rodos - Nea Smyrni
- दूरी Serres - Nea Smyrni
- दूरी Chania - Nea Smyrni
- दूरी Chalkida - Nea Smyrni
- दूरी Katerini - Nea Smyrni
- दूरी Alexandroupoli - Nea Smyrni
- दूरी Petroupolis - Nea Smyrni
- दूरी Kalamata - Nea Smyrni
- दूरी Trikala - Nea Smyrni
- दूरी Xanthi - Nea Smyrni
- दूरी Lamia - Nea Smyrni
- दूरी Irakleio - Nea Smyrni
- दूरी Kifisia - Nea Smyrni
- दूरी Komotini - Nea Smyrni
- दूरी Sykies - Nea Smyrni
- दूरी Veroia - Nea Smyrni
- दूरी नाटक - Nea Smyrni
- दूरी Agrinio - Nea Smyrni
- दूरी Alimos - Nea Smyrni
- दूरी Polichni - Nea Smyrni
- दूरी Kozani - Nea Smyrni


text:
Yesu ne Obi a Ɛsɛ sɛ Yɛbɔ no Mpaeɛ Anaa?
NHWEHWƐMUFOƆ bi bisabisaa mmabunu bɛyɛ 800 a wɔfiri ɔsom ahodoɔ bɛboro 12 mu nsɛm. Ɔbisaa wɔn sɛ Yesu tie mpaebɔ anaa? Wɔn mu dodoɔ no ara kaa sɛ wɔgye di paa sɛ Yesu tie mpaebɔ. Nanso wɔn mu baako deɛ, ɔtwaa edin Yesu no mu, na ɔtwerɛɛ “Onyankopɔn” hyɛɛ hɔ.
Wo nso, w’adwene yɛ wo sɛn? Yesu ne Onyankopɔn, wɔn mu hwan na ɛsɛ sɛ yɛbɔ no mpaeɛ? * Sɛ yɛbɛnya asɛm yi ho mmuaeɛ a, gye sɛ yɛdi kan hwɛ mpaebɔ a Yesu kyerɛɛ n’asuafoɔ no.
HWAN NA YESU KAA SƐ YƐMMƆ NO MPAEƐ?
Yesu de ne nkyerɛkyerɛ ne ne nhwɛsoɔ kyerɛɛ onii a ɛsɛ sɛ yɛbɔ no mpaeɛ.
NE NKYERƐKYERƐ: Yesu asuafoɔ no baako ka kyerɛɛ no sɛ, “Awurade, kyerɛ yɛn sɛdeɛ wɔbɔ mpaeɛ.” Yesu nso ka kyerɛɛ wɔn sɛ: “Berɛ biara a mobɛbɔ mpaeɛ no, monka sɛ, ‘Agya.’” (Luka 11:1, 2) Bio nso, wɔ Yesu Bepɔw so Asɛnka a agye din no mu no, ɔka kyerɛɛ n’atiefoɔ sɛ wɔmmɔ mpaeɛ. Ɔkaa sɛ, ‘Wɔmmɔ wɔn Agya a ɔwɔ kokoam no mpaeɛ.’ Ɔsan maa wɔn awerɛhyem sɛ, “Mo Agya Onyankopɔn nim nneɛma a ɛhia mo koraa ansa na moabisa no.” (Mateo 6:6, 8) Adeɛ rebɛkye ama Yesu awu no, ɔka kyerɛɛ n’asuafoɔ saa da no anadwo sɛ, “Biribiara a mobɛbisa Agya no ɔde bɛma mo me din mu.” (Yohane 16:23) Wei nyinaa ma yɛhu sɛ na Yesu pɛ sɛ yɛbɔ Yehowa Nyankopɔn a ɔyɛ Yesu ne yɛn nyinaa Agya no mpaeɛ.
NE NHWƐSOƆ: Ná Yesu ankasa bɔ mpaeɛ te sɛ nea ɔkyerɛɛ n’asuafoɔ no ara pɛ. Ɔkaa wɔ ne mpaebɔ mu sɛ: “Agya, ɔsoro ne asase Wura, meyi wo ayɛ wɔ badwam.” (Luka 10:21) Berɛ foforɔ nso, “Yesu maa n’ani so kyerɛɛ soro kaa sɛ: ‘Agya, meda wo ase sɛ woatie me.’” (Yohane 11:41) Afei nso berɛ a Yesu rewu no, ɔbɔɔ mpaeɛ sɛ: “Agya, wo nsam na mede me honhom hyɛ.” (Luka 23:46) Yesu bɔɔ ne soro Agya, “ɔsoro ne asase Wura” no mpaeɛ. Ɛno yɛ nhwɛso pa a ɛsɛ sɛ yɛn nyinaa di akyire. (Mateo 11:25; 26:41, 42; 1 Yohane 2:6) Sɛ yɛhwɛ nea Yesu kyerɛkyerɛɛ n’asuafoɔ no wɔ mpaebɔ ho ne nhwɛsoɔ a ɔyɛeɛ no a, asuafoɔ no dii akyire anaa?
HWAN NA TETE KRISTOFOƆ NO BƆƆ NO MPAEƐ?
Berɛ a Yesu san kɔɔ soro no, ankyɛ koraa na atamfo tuu wɔn ani sii n’asuafoɔ no so. (Asomafoɔ Nnwuma 4:18) Enti asuafoɔ no bɔɔ mpaeɛ. Nanso, hwan na wɔbɔɔ no mpaeɛ? “Wɔde akoma korɔ maa wɔn nne so ka kyerɛɛ Onyankopɔn” wɔ mpaebɔ mu sɛ ɔnkɔ so “mfa [n’akoa] kronkron Yesu din so” mmoa wɔn. (Asomafoɔ Nnwuma 4:24, 30) Yɛhu sɛ, sɛnea Yesu kyerɛɛ n’asuafoɔ no sɛ wɔmmɔ mpaeɛ no, saa pɛpɛɛpɛ na wɔyɛeɛ. Onyankopɔn na wɔbɔɔ no mpaeɛ, ɛnyɛ Yesu.
Mfie kakra akyi no, ɔsomafoɔ Paulo kaa sɛnea ɔne ne mfɛfoɔ bɔɔ mpaeɛ no ho asɛm. Berɛ a ɔretwerɛ ne mfɛfoɔ Kristofoɔ no, ɔkaa sɛ: “Berɛ biara a yɛbɛbɔ mpaeɛ ama mo no, yɛda Onyankopɔn a ɔne yɛn Awurade Yesu Kristo Agya no ase.” (Kolosefoɔ 1:3) Paulo san twerɛ kɔmaa ne mfɛfoɔ gyidifoɔ sɛ wɔnna yɛn ‘Nyankopɔn ne yɛn Agya ase daa wɔ biribiara mu, yɛn Awurade Yesu Kristo din mu.’ (Efesofoɔ 5:20) Nsɛm yi ma yɛhu sɛ Paulo hyɛɛ nkurɔfoɔ nkuran sɛ wɔmmɔ ne ‘Nyankopɔn ne n’Agya mpaeɛ wɔ biribiara mu.’ Nanso, ɛsɛ sɛ wɔbɔ mpaeɛ no wɔ Yesu din mu.
Tete Kristofoɔ no tiee mpaebɔ ho akwankyerɛ a Yesu de maa wɔn no. Yɛn nso, yɛbɛtumi ayɛ saa de akyerɛ sɛ yɛdɔ no. (Yohane 14:15) Sɛ yɛbɔ yɛn soro Agya no nko ara mpaeɛ a, ɛbɛma yɛanya awerɛhyem sɛ ɔtie yɛn mpaebɔ sɛnea Bible mu dwontofoɔ bi kaa wɔ Dwom 116:1, 2 sɛ: “Ɔdɔ ahyɛ me mã ɛfiri sɛ Yehowa tie me nne . . . mɛsu mafrɛ no me nkwa nna nyinaa.” *
^ nky. 3 Twerɛnsɛm no ma yɛhu sɛ Yesu ne Onyankopɔn nyɛ pɛ. Sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 4. Yehowa Adansefoɔ na wɔtintimiiɛ.
^ nky. 11 Sɛ Onyankopɔn bɛtie yɛn mpaebɔ a, ɛsɛ sɛ yɛbɔ mmɔden de n’asɛm bɔ yɛn bra. Sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 17. Yehowa Adansefoɔ na wɔtintimiiɛ.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Asomafo Nnwuma 7:1-60
7 Na ɔsɔfo panyin no bisae sɛ: “Nsɛm yi te saa anaa?”2 Ɔkae sɛ: “Mmarima, anuanom ne agyanom, muntie. Anuonyam Nyankopɔn+ no yii ne ho adi kyerɛɛ yɛn nana Abraham, bere a na ɔwɔ Mesopotamia ansa na ɔrekɔtena Haran+ no,3 na ɔka kyerɛɛ no sɛ, ‘Fi w’asase so ne w’abusua mu na kɔ asase a mɛkyerɛ wo no so.’+4 Enti ofii Kaldeafo asase so kɔtenaa Haran. Afei bere a ne papa wui akyi+ no, Onyankopɔn ma otu bɛtenaa asase a mote so seesei no so.+5 Nanso wamma no bi sɛ agyapade, wannya ɔnammɔn biako mpo;+ na mmom ɔhyɛɛ bɔ sɛ ɔde bɛma no sɛ agyapade,+ na n’akyi no ɔde bɛma n’asefo,+ nanso saa bere no na onni ba.+6 Bio nso, Onyankopɔn kaa eyi ho asɛm sɛ n’asefo bɛyɛ ahɔho+ wɔ ananafo asase so+ na nkurɔfo no de wɔn bɛyɛ nkoa adi wɔn ani mfe ahanan.+7 Onyankopɔn kae sɛ, ‘Mebu ɔman a wɔde wɔn bɛyɛ nkoa no atɛn,+ na eyinom akyi no, wobefi hɔ na wɔabɛsom me wɔ ha.’+8 “Ɔmaa no twetiatwa apam+ nso; enti ɔwoo Isak,+ na da a ɛto so awotwe no otwaa no twetia,+ na Isak woo Yakob, na Yakob woo mmusua dumien no agyanom.+9 Na mmusua ti no ani beree+ Yosef na wɔtɔn no kɔɔ Egypt.+ Nanso na Onyankopɔn ka ne ho,+10 na ogyee no fii n’ahohia nyinaa mu maa no adom ne nyansa wɔ Egypt hene Farao anim. Na ɔpaw no sɛ ɔnhwɛ Egypt ne ne fie nyinaa so.+11 Na ɔkɔm baa Egypt ne Kanaan nyinaa, ahohiahia kɛse mpo, na na yɛn agyanom nnya aduan.+12 Na Yakob tee sɛ aduan wɔ Egypt+ na ɔsomaa yɛn agyanom nea edi kan.+13 Na ne mprenu so no, Yosef yii ne ho adi kyerɛɛ ne nuanom,+ na Farao huu Yosef abusuafo.+14 Enti Yosef soma ma wɔkɔfaa ne papa Yakob ne n’abusuafo nyinaa fii hɔ bae,+ akra a wɔn dodow si aduɔson anum.+15 Yakob kɔɔ Egypt.+ Na owui;+ na yɛn agyanom nso wuwui saa ara,+16 na wɔde wɔn kɔɔ Sekem+ kosiee wɔn ɔda+ a Abraham de dwetɛ sika tɔe wɔ Hamor mma nkyɛn wɔ Sekem no mu.+17 “Na bere reyɛ aso ama bɔhyɛ a Onyankopɔn de maa Abraham pefee no aba mu no, nnipa no bɛdɔɔso na wɔyɛɛ bebree wɔ Egypt,+18 kosii sɛ ɔhene foforo bedii ade wɔ Egypt a na onnim Yosef.+19 Ɔno na ɔde anifere dii yɛn abusua no so+ hyɛɛ agyanom wɔ ɔkwammɔne so sɛ wonnyaw wɔn mma nkokoaa hɔ sɛnea ɛbɛyɛ a wobewuwu.+20 Saa bere no ara na wɔwoo Mose,+ na na ne ho yɛ fɛ yiye Onyankopɔn anim.+ Na wɔhwɛɛ no wɔ ne papa fie asram abiɛsa.21 Na bere a wogyaw no too baabi no, Farao babea faa no tetee no sɛ n’ankasa ba.+22 Enti wɔkyerɛɛ Mose Egyptfo nyansa+ nyinaa. Nokwarem no, na ɔwɔ tumi wɔ ne kasa+ ne nnwuma mu.23 “Afei bere a odii mfe aduanan no, ɛbaa ne komam sɛ ɔbɛkɔ akɔhwɛ ne nuanom, Israel mma no.+24 Na ohui sɛ wɔreyɛ obi bɔne no, ogyinaa n’akyi dii were maa nea wɔreyɛ no bɔne no kum Egyptni no.+25 Osusuwii sɛ ne nuanom behu sɛ Onyankopɔn nam ne nsa so regye wɔn,+ nanso wɔanhu no saa.26 Na ade kyee no, ɔkɔtoo wɔn sɛ wɔreko, na ɔbɔɔ mmɔden sɛ ɔbɛka wɔn abom bio ama asomdwoe aba wɔn ntam,+ na ɔkae sɛ, ‘Mmarima, moyɛ anuanom. Dɛn nti na moyɛ mo ho bɔne?’+27 Na nea ɔreyɛ ne yɔnko bɔne no bɔɔ no gui, na ɔkae sɛ, ‘Hena na ɔpaw wo sodifo ne ɔtemmufo wɔ yɛn so?+28 Wopɛ sɛ wukum me sɛnea nnɛra wukum Egyptni no anaa?’+29 Asɛm yi maa Mose guanee, na ɔkɔyɛɛ ɔhɔho wɔ Midian+ asase so, na ɛhɔ na ɔwoo mma baanu.+30 “Na mfe aduanan dui no, ɔbɔfo bi yii ne ho adi kyerɛɛ no Bepɔw Sinai sare so wɔ nkyɛkyerɛ bi a ɛredɛw mu.+31 Ade a Mose hui yi yɛɛ no nwonwa.+ Na ɔrebɛn ho akɔhwɛ no, Yehowa kasae sɛ,32 ‘Mene w’agyanom Nyankopɔn, Abraham ne Isak ne Yakob Nyankopɔn.’+ Ehu kaa Mose ma enti wannya akokoduru sɛ ɔbɛkɔ akɔhwɛ dekode no bio.33 Yehowa ka kyerɛɛ no sɛ, ‘Yi wo nan ase mpaboa, na baabi a wugyina no yɛ asase kronkron.+34 Nokwarem no, mahu sɛnea wɔredi me nkurɔfo a wɔwɔ Egypt no ani,+ na mate wɔn apinisi+ na masian sɛ merebegye wɔn.+ Na afei bra, mɛsoma wo akɔ Egypt.’+35 Mose yi a wɔpaa no kae sɛ, ‘Hena na ɔpaw wo sodifo ne ɔtemmufo?’+ no, ɔno na Onyankopɔn nam ɔbɔfo a oyii ne ho adi kyerɛɛ no wɔ nkyɛkyerɛ mu no nsa so somaa no+ sɛ sodifo ne ogyefo.36 Ɔbarima yi na oyii wɔn;+ ɔyɛɛ anwonwade ne nsɛnkyerɛnne wɔ Egypt+ ne Po Kɔkɔɔ+ no mu ne sare no so mfe aduanan.+37 “Mose yi na ɔka kyerɛɛ Israel mma sɛ, ‘Onyankopɔn beyi odiyifo bi a ɔte sɛ me afi mo nuanom mu ama mo.’+38 Oyi+ na na ɔka ɔbɔfo+ a ɔkasa kyerɛɛ no Bepɔw Sinai so no ho a ɔbaa asafo+ no mu ne yɛn agyanom nkyɛn wɔ sare so no, na onyaa nkwa nsɛm kronkron+ a ɔde bɛma mo.39 Yɛn agyanom anyɛ osetie amma no, mmom no wɔpoo no,+ na wɔn koma mu no wɔsan kɔɔ Egypt,+40 na wɔka kyerɛɛ Aaron sɛ, ‘Yɛ anyame ma yɛn ma wonni yɛn anim. Na Mose yi a odii yɛn anim fii Egypt asase so no, yennim nea ato no.’+41 Enti wɔyɛɛ nantwi ba bi nna no mu+ bɔɔ afɔre maa ohoni no na wofii ase gyee wɔn ani wɔ wɔn nsa ano adwuma ho.+42 Enti Onyankopɔn dan ne ho na ogyaa wɔn+ ma wɔsom ɔsoro asafo, sɛnea wɔakyerɛw wɔ adiyifo no nhoma mu no sɛ,+ ‘O Israel fie, so ɛyɛ me na mode afɔrebɔde ne ayɛyɛde brɛɛ me wɔ sare so mfe aduanan no?+43 Mmom no, ɛyɛ Molok+ ntamadan ne Refan nyame nsoromma+ na mofae, ahoni a moyɛe sɛ mobɛsom wɔn no. Enti metwa mo asu+ akɔ Babilon akyi nohoa.’44 “Yɛn agyanom nyaa adanse ntamadan no wɔ sare no so, sɛnea ɔhyɛɛ Mose bere a ɔrekasa akyerɛ no sɛ ɔnyɛ no te sɛ nhwɛsode a ohui no.+45 Na yɛn agyanom a wonyae no ne Yosua+ de baa aman a Onyankopɔn yii wɔn fii yɛn agyanom anim+ no asase a na wɔte so+ no so. Ɛtenaa ha ara besii Dawid bere so.46 Onyaa Onyankopɔn anim dom+ na obisaa hokwan a ɔde besi tenabea+ ama Yakob Nyankopɔn.47 Nanso, Solomon na osii ofie maa no.+48 Na asɛm no ne sɛ, Ɔsorosoroni no nte afie a wɔde nsa asi mu,+ sɛnea odiyifo no kae sɛ,49 ‘Ɔsoro yɛ m’agua,+ na asase yɛ me nan ntiaso.+ Ofie bɛn na mubesi ama me? Yehowa na ose. Anaasɛ ɛhe ne me homebea?+50 Ɛnyɛ me nsa na ɛyɛɛ nneɛma yi nyinaa?’+51 “Nnipa a moasen mo kɔn na moyɛ koma ne aso mu momonotofo,+ bere nyinaa moko tia honhom kronkron no; sɛnea mo agyanom yɛe no, saa ara na moyɛ.+52 Adiyifo no mu hena na mo agyanom antaa no?+ Yiw, wokum+ wɔn a wɔkaa Ɔtreneeni+ a ɔreba no ho asɛm too hɔ no; nea mprempren asodi da mo so sɛ mo na muyii no mae na mukum no+ no,53 mo a munyaa Mmara no sɛnea abɔfo+ de mae no, nanso moanni so.”54 Wɔtee eyi no, ɛwowɔɔ wɔn komam+ na wofii ase twɛree+ wɔn sẽ guu no so.55 Nanso esiane sɛ honhom kronkron ayɛ no mã nti, ɔhwɛɛ soro dinn huu Onyankopɔn anuonyam ne Yesu sɛ ogyina Onyankopɔn nsa nifa,+56 na ɔkae sɛ: “Hwɛ! Mihu sɛ ɔsoro abue+ a onipa Ba+ no gyina Onyankopɔn nsa nifa.”+57 Ɛnna wɔde nne kɛse teɛteɛɛm, na wɔde wɔn nsa sisiw wɔn aso+ na wɔn nyinaa tuu bum kɔɔ no so.58 Na wɔde no fii kurow no mu no,+ wofii ase siw no abo.+ Na adansefo+ no de wɔn ntade nguguso guu aberante bi a wɔfrɛ no Saul+ nan ase.59 Na wogu so resiw Stefano abo no ɔsrɛe sɛ: “Awurade Yesu, gye me honhom.”+60 Afei, obuu nkotodwe de nne kɛse teɛɛm sɛ: “Yehowa, mmu bɔne yi ntia wɔn.”+ Na ɔkaa saa no ɔdae wɔ owu mu.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Ester 1:1-22
1 Ɔhene Ahasweros+ bere so, bere a Ahasweros yi di hene fi India de kosi Etiopia a ɛyɛ amantam bɛboro ɔha aduonu ason,+2 bere a Ɔhene Ahasweros te n’ahengua so+ wɔ Susan+ abankɛse+ mu3 wɔ n’ahenni afe a ɛto so abiɛsa mu no, ɔtow pon+ maa ne mpanyimfo, nkoa, asraafo a wɔwɔ Persia+ ne Media,+ mmapɔmma,+ ne amradofo a wɔhwɛ amantam no so no.+ Ná wɔn nyinaa ahyia wɔ n’anim,4 na oyii n’ahenni no mu agyapade+ ne n’anuonyam ne ne kɛseyɛ+ adi kyerɛe nna pii, nna ɔha aduɔwɔtwe.5 Ɛno akyi no, ɔhene no tow pon nnanson maa nnipa a wɔwɔ Susan abankɛse no mu nyinaa, nketewa ne akɛse, wɔ ahemfie turo no adiwo hɔ.6 Na nwera, ntamapa, ne ade bruu+ a wɔde hama abom sensɛn hɔ; na nhama kɔkɔɔ+ a wɔde dwetɛ nkawa asuso mu wɔ abohemmaa dum ho, na na sika ne dwetɛ mpa+ sisi akwan a wɔde abofufu, abohemmaa ne aboɔden abo ahorow ayɛ so.7 Wɔhyehyɛɛ nsã wɔ sika nkuruwa+ ahorow ahorow pii mu, na nsã+ buu so wɔ ahemfie hɔ, sɛnea ɔhene betumi biara.8 Saa bere no de, na obi ntumi nhyɛ wɔn sɛ wɔnnom sɛnea mmara kyerɛ, efisɛ na ɔhene ama ahemfie hɔ mpanyimfo nyinaa kwan sɛ obiara nyɛ nea ɔpɛ.9 Ɔhemmaa Wasti+ nso tow pon maa mmea a wɔwɔ Ɔhene Ahasweros ahemfie hɔ no.10 Da a ɛto so ason, bere a nsã ama ɔhene no ani agye no,+ ɔka kyerɛɛ Mehuman, Bista, Harbona,+ Bigta ne Abagta, Seta ne Karkas, ahemfie mpanyimfo baason a wɔsom+ Ɔhene Ahasweros no,11 sɛ wɔnkɔfa Ɔhemmaa Wasti a ɔbɔ n’abotiri mmra ɔhene anim na ɔman no ne mmapɔmma no nhu n’ahoɔfɛ, efisɛ na ne ho yɛ fɛ paa.+12 Nanso bere a ɔhene mpanyimfo yi kɔka kyerɛɛ Ɔhemmaa Wasti no, wamma.+ Eyi maa ɔhene no bo fuwii ma n’ani beree denneennen.+13 Na ɔhene no ka kyerɛɛ anyansafo+ a wonim mpanyinsɛm+ no (efisɛ saa ne ɔkwan a na ɔhene no fa so de n’asɛm ba baguafo a wonim mmara no anim,14 na wɔn a wɔbɛn ɔhene no ne Karsena, Setar, Admata, Tarsis, Meres, Marsena ne Memukan, Persia ne Media mmapɔmma ason+ a wɔbɛn ɔhene no,+ ahenni no mu atitiriw) sɛ:15 “Esiane sɛ Ɔhemmaa Wasti anni Ɔhene Ahasweros asɛm a ɔde somaa mpanyimfo no so nti, mohwɛ mmara mu a, dɛn paa na yɛmfa nyɛ no?”16 Ɛnna Memukan+ kae wɔ ɔhene ne mmapɔmma no anim sɛ: “Ɛnyɛ ɔhene nkutoo na Wasti ayɛ no bɔne,+ na mmom mmapɔmma ne nnipa a wɔwɔ amantam a ɛhyɛ Ɔhene Ahasweros ase nyinaa mu nso.17 Nea ɔhemmaa no ayɛ yi, ɔyerenom nyinaa bɛte na wɔabu wɔn wuranom+ animtiaa+ aka sɛ: ‘Ɔhene Ahasweros mpo kae sɛ Ɔhemmaa Wasti mmra no, wamma.’18 Ɛnnɛ yi ara Persia ne Media mmea adehye a wɔate nea Ɔhemmaa ayɛ yi bɛkasa saa ara akyerɛ ɔhene no mmapɔmma no nyinaa na ɛde aniammɔho ne abufuw pii na ɛbɛba.+19 Sɛ ɔhene bɛpene so a,+ anka ɔnhyɛ mmara a obiara nnan no,+ na wɔnkyerɛw nka Persia ne Media mmara+ ho sɛ Wasti nnsi Ɔhene Ahasweros anim bio; na ne dibea nso wɔmfa mma ɔbea foforo a ɔsen no.20 Na ma wɔnte ɔhene mmara yi wɔ ahemman (a ɛsõ) yi nyinaa mu na ama ɔyerenom de nidi+ ama wɔn wuranom,+ nketewa ne akɛse.”21 Na ɔhene no ne mmapɔmma no hui sɛ asɛm no tɔ asom,+ na ɔyɛɛ n’adwene sɛ ɔbɛyɛ nea Memukan kae no.22 Enti ɔsomae ma wɔde krataa+ kɔɔ ɔhene no amantam no nyinaa mu sɛnea ɔmantam+ biara nkyerɛwee ne sɛnea ɔman biara kasa te; ɔkae sɛ okunu biara nni ne fie+ so na ɔnka ne kurom kasa wɔ hɔ.